MUHYIDDIN DIMINTA SAMPAIKAN AMANAT TERBUKA MELALUI RAKAMAN VIDEO

Meskipun Muhyiddin Yassin mengatakan beliau menghormati dan dapat menerima dengan terbuka keputusan MT UMNO yang tidak membenarkannya berucap merasmikan Perhimpunan Agung Wanita, Pemuda dan Puteri tahun ini, tetapi masih kedengaran ramai yang tidak puas hati dengan perkara itu.
Ramai mengatakan tidak sepatutnya Muhyiddin sebagai Timbalan Presiden UMNO dilarang merasmikan perhimpunan sayap-sayap itu kerana ia adalah tradisi yang sudah diamalkan sejak sekian lama.
Lagi pula, apa yang perlu Najib begitu bimbang dengan ucapan Muhyiddin di majlis perasmian sayap-sayap itu kerana UMNO tidak pun mengadakan pemilihan pucuk pimpinannya tahun ini.
Dalam hal ini, bagi ramai kebanyakan orang, Tun Mahathir Mohamad ternyata jauh lebih “gentleman” dan tetap mempertahankan tradisi parti apabila  membenarkan Tun Musa Hitam merasmikan Perhimpunan Agung Pemuda dan Wanita pada tahun 1987 walaupun ketika itu ada pertandingan dalam UMNO dan bekas Timbalan Perdana Menteri itu pula bergandingan dengan Tengku Razaleigh Hamzah melawan beliau yang berpasangan dengan Tun Ghafar Baba.
Berbeza dengan Najib, di sebalik tiada sebarang pertandingan dan pemilihan UMNO ditangguhkan sehingga tahun 2018, tetapi Muhyiddin sudah pun dilarang berucap bermula tahun ini iaitu kira-kira tiga tahun lebih awal daripada musim berebut jawatan.
Sekaligus ini memberi bayangan bahawa selagi Najib kekal di persada kuasanya, Muhyiddin jangan bermimpi untuk dapat peluang merasmikan Perhimpunan Agung Wanita, Pemuda dan Puteri untuk tahun-tahun seterusnya atau berucap di mana-mana pentas parti yang lain.
Beberapa mantan pemimpin kerajaan dan bekas Ketua Pemuda UMNO yang saya temui turut berasa jengkel dan tidak faham dengan larangan yang dikenakan terhadap Muhyiddin itu.
Kata mereka, tindakan itu bukan saja memburukkan lagi imej Najib di mata umum kerana dilihat tidak terbuka, tetapi juga menyerlahkan sikap penakutnya yang kurang sesuai dengan masa serta  menunjukkan seolah-olah beliau masih ada dendam terhadap bekas Timbalan Perdana Menteri yang dipecat kerana lantang mengkritiknya itu.
Dengan tidak ada ucapan perasmian oleh Timbalan Presiden sebagaimana kelazimannya, ahli-ahli Wanita, Pemuda dan Puteri UMNO yang berhimpun tahun ini boleh dikira tidak diberikan sebarang amanat oleh pemimpin yang lebih dewasa untuk mereka bahas, kupas dan bincangkan demi kelangsungan perjuangan yang lebih bermanfaat.
Sekadar ketua sayap masing-masing merasmikannya, ia tentu saja berbeza dari segi nada, nasihat, intipati atau teguran yang diberikan. Apabila ketua yang melakukan perasmian, selain menggariskan mengenai halatuju sayap itu, bahkan mungkin lebih menjurus kepada penonjolan populariti semata-mata.
Barangkali ramai yang masih ingat antara intipati ucapan Muhyiddin tahun lalu yang memberi peringatan mengenai amaran masa depan yang bahaya bagi parti dan hanya kegelinciran 2 peratus pengundi saja sudah memadai untuk menjadikan UMNO dan BN sebagai pembangkang dalam pilihanraya akan datang.
Sudah tentu sebarang bentuk peringatan keras, nasihat dan teguran sebegitu rupa terhadap ahli generasi muda pewaris perjuangan tidak akan kedengaran jika ketua-ketua sayap yang melakukan perasmian memandangkan mereka lebih mengharapkan sokongan berbanding keberanian membentangkan fakta-fakta yang mungkin menyulitkan diri mereka sendiri.
Tetapi jika seorang Timbalan Presiden yang dianggap pemimpin lebih dewasa membuat teguran, nasihat, waima peringatan keras sekali pun, semua pihak dalam kelompok yang lebih muda dapat menerimanya dengan baik.
Untuk itu, oleh kerana tahun ini Muhyiddin dilarang memberikan ucapannya yang lebih berupa amanat, nasihat, teguran atau peringatan demi penerusan agenda perjuangan, semua bekas pemimpin UMNO dan kerajaan yang saya temui itu mahukan Timbalan Presiden UMNO berbuat sesuatu dan tidak hanya berdiam diri saja.
Mereka mengingatkan Muhyiddin agar jangan gundah gulana dengan sekatan yang dibuat oleh Najib itu kerana lagi banyak halangan  dilakukan terhadapnya, ia lebih meningkatkan populariti dan kerinduan orangramai terhadapnya.
Sehubungan itu, sesuai dengan era teknologi maklumat sekarang, mereka mahukan Muhyiddin mengambil kesempatan menyampaikan amanatnya kepada generasi muda dalam parti sempena Perhimpunan Agung Wanita, Pemuda dan Puteri tahun ini dengan cara melakukan rakaman video dan kemudian menyebarkannya melalui pelbagai rangkaian media sosial popular seperti Youtube, Facebook dan sebagainya.
Penyebaran video itu pula sebaiknya dilakukan kira-kira bertepatan dengan masa beliau sepatutnya merasmikan Perhimpunan Agung Wanita, Pemuda dan Puteri itu.
Dari situ, kata mereka, dapatlah semua pihak, khususnya generasi muda dalam parti menilai amanat perjuangan pemimpin nombor dua UMNO itu untuk sedikit sebanyak dijadikan panduan atau pedoman masa depan. Dalam masa yang sama, amanat terbukanya itu boleh juga ditujukan kepada semua generasi muda rakyat Malaysia.
Berbanding jika hanya berdiam diri dan tidak berbuat apa-apa, tetapi satu persatu sekatan dikenakan Najib terhadapnya, Muhyiddin tambah mereka, lebih mungkin dilupakan dan akan tenggelam begitu saja. (SH 02/12/2015).

0

0

votes
Article Rating
Kongsikan artikel ini


PAU 2015 PALING MEMBOSANKAN – PERASMIAN NAJIB, PENUTUP PUN HANYA NAJIB

Blog ini pada 25 November lalu ada menulis mengenai Timbalan Presiden UMNO, Muhyiddin Yassin, sekiranya tidak dipecat atau digantung keahliannya, kemungkinan besar akan turut dihalang daripada berucap pada majlis penutup Perhimpunan Agung UMNO pada 8 hingga 12 Disember ini.
Kebarangkalian itu dilontarkan berikutan keputusan MT UMNO pada 24 November yang memutuskan Muhyiddin tidak merasmikan Perhimpunan Agung Wanita, Pemuda dan Puteri adalah semata-mata kerana Najib tidak mahu memberi ruang sama sekali kepada bekas Timbalan Perdana Menteri itu menyampaikan sebarang ucapannya.
Dengan melarang berucap merasmikan perhimpunan sayap-sayap, Najib dipercayai akan terus menutup semua peluang yang boleh memperlihatkan Muhyiddin mampu menonjolkan dirinya.
Ini adalah tradisi yang pertama kali dilanggari oleh UMNO dan ia hanya berlaku di bawah kepimpinan Najib Razak yang sering mendakwa beliau merupakan Pahlawan Bugis yang tidak takut berdepan apa juga cabaran, waima sehingga bumi berkeling dua sekali pun.
Dan kini Setiausaha Agung UMNO, Tengku Adnan Tengku Mansor mula membayangkan ketidakperluan Muhyiddin berucap di majlis penggulungan Perhimpunan Agung UMNO tahun ini dengan alasan tiada peruntukan dalam perlembagaan parti seorang timbalan presiden harus berbuat demikian seperti kelazimannya.
Bagi saya Presiden UMNO seorang saja berucap sudah memadai, bagaimanapun terpulanglah kepada Najib dan MT memutuskannya, ujar Ku Nan semalam.
Tidak diraguikan lagi bahawa oleh kerana Ku Nan adalah “mulut kanan” kepada Presiden UMNO dalam hal-hal berkaitan perjalanan parti, tujuan dan kecenderungan beliau tidak lain ialah untuk membiarkan hanya Najib seorang saja yang berucap dalam perhimpunan kali ini.
Jika ini berlaku, bermakna sekali lagi tradisi UMNO, bukan saja dilanggari, tetapi juga telah dihancurkan semata-mata untuk melindungi seorang individu.
Kiranya hanya Presiden UMNO seorang yang berucap dalam majlis penggulungan Perhimpunan Agung UMNO tahun ini, ia bukan saja menjadi acara perhimpunan tahunan parti yang paling membosankan kerana asyik-asyik Najib saja yang bercakap, bahkan semakin benarlah tanggapan Tun Mahathir Mohamad bahawa UMNO kini sudah menjadi parti Najib.
Di majlis perasmian Najib berucap, di sepanjang perbahasan puji-pujian serta sanjungan terhadap Najib sudah tentu lebih banyak akan berkumandang dan dia acara penggulungan sekali lagi hanya Najib saja yang berucap.
Semuanya dilakukan hanya kerana ingin melindungi serta untuk kepentingan Najib sahaja dan bukan untuk kebaikan parti.
Akhirnya, oleh hanya Najib yang terlalu ingin dilindungi, bukan saja Muhyiddin yang dlarangnya berucap, bahkan semua pemimpin lain seolah-olah turut sama dilarang memberikan ucapan dan memberi ulasan terhadap hujah-hujah para perwakilan.
Tentu saja yang paling kecewa dalam hal ini ialah Zahid Hamidi yang baru dilantik sebagai Timbalan Perdana Menteri kerana beliau juga tidak dapat menonjolkan diri, keupayaan dan ketrampilannya bersama jawatan barunya itu.
Tidakkah ini menunjukkan UMNO semakin sah menjadi parti Najib dengan taktifan baru –
U
nited
M
ohd
N
ajib
 O
rganisation atau
U
ntuk
M
ohd
N
ajib
O
nly? (SH 01/12/2015).

0

0

votes
Article Rating
Kongsikan artikel ini


TUNGGUL PUN ADA BAHAYANYA

Timbalan Presiden UMNO, Muhyiddin Yassin membayangkan dirinya hanya ibarat tunggul di atas pentas dalam Perhimpunan Agung UMNO pada 8 hingga 12 Disember ini berikutan sekatan berucap yang dikenakan terhadapnya.
Katanya, setelah tidak dibenarkan berucap merasmikan Perhimpunan Agung Wanita, Pemuda dan Puteri UMNO tahun ini, beliau juga dimaklumkan tidak akan terlibat dalam ucapan penggulungan nanti.
Saya jadi tunggul saja duduk di atas pentas, ujar bekas Timbalan Perdana Menteri itu lagi.
Dalam hal ini, dengan menjadikan Muhyiddin sebagai tunggul, bermakna Najib Razak  tidak cukup keberanian untuk memecat atau menyingkirkan terus Timbalan Presiden itu daripada UMNO.
Yang berani dilakukannya hanyalah setakat menanggalkan satu demi satu peranan Muhyiddin yang kemudian memperlihatkan seolah-olah beliau umpama tunggul saja di mata umum.
Muhyiddin tidak perlu gusar dengan keadaan dirinya yang menjadi umpama tunggul itu. Ini kerana tunggul biasanya berasal dari pokok atau kayu yang kuat dan kukuh saja, manakala yang rapuh dan tidak berapa kuat tidak mungkin berupaya menjadi tunggul.
Menjadi kebiasaan juga tunggul mempunyai hayat yang agak lama sebelum dapat dimusnahkan sama sekali.
Tetapi tidak sedikit, ketika menjadi tunggul, ia menyebabkan ramai orang tercucuk  lalu mengaduh kesakitan atau  berdarah kakinya.
Tidak kurang juga, disebabkan oleh tunggul, ramai yang tersepak dan akhirnya jatuh tertiarap ke tanah.
Oleh itu, jangan main-main dengan tunggul. (SH 02/11/2015)

0

0

votes
Article Rating
Kongsikan artikel ini


KEPUTUSAN YANG SUDAH BOLEH DIJANGKA

Walaupun UMNO akan mengadakan mesyuarat khas pada 9 Disember  untuk menentukan sama ada Timbalan Presidennya, Muhyiddin dibenarkan berucap atau tidak pada majlis penggulungan Perhimpunan Agung UMNO tahun ini, keputusannya tentulah sudah boleh dijangka oleh sesiapa saja.
Keputusannya tidak lain ialah mustahil  Muhyiddin akan dibenarkan menyampaikan ucapan penggulungannya, kecualilah jika semua ahli MT  sudah “tidak waras” lagi pemikirannya pada malam mesyuarat itu diadakan.
Selagi ahli-ahli MT kekal waras dan dapat membezakan antara syiling 10 sen dengan wang kertas RM100, tidak masuk akal sama sekali untuk mereka memihak kepada Muhyiddin yang tidak lagi mempunyai apa-apa kuasa berbanding Najib yang hampir mempunyai segala-galanya sebagai alat memenuhi nafsu, keinginan serta kehendak.
Lagi pula, jika  berucap merasmikan perhimpunan sayap Wanita, Pemuda dan Puteri yang kehadirannya hanya sekitar  2,000 perwakilan pun sudah dihalang, tentulah untuk ucapan penggulungan dalam majlis penutup yang kehadiran perwakilan melebihi 5,000 orang, lebih tinggi lagi keghairahan Najib Razak untuk menghalang suara Muhyiddin.
Oleh itu, Muhyiddin dan mereka yang masih rasional janganlah meletak harapan yang terlalu tinggi atau menjangkakan keputusan yang berbeza terhadap  MT UMNO pada mesyuaratnya 9 Disember itu.
Keputusan buat pertama kali menjadikan sebagai agenda perbincangan dalam mesyuarat MT sama ada Muhyiddin perlu berucap atau tidak  saja pun sebenarnya sudah membuktikan UMNO telah hilang kerasionalannya.
Apatah lagi, Setiausaha Agung UMNO, Tengku Adnan Tengku Mansor sudah berulang kali menekankan pendiriannya bahawa hanya Presiden seorang saja yang seharusnya berucap di majlis penggulungan itu.
Dengan berbuat demikian, Ku Nan secara halusnya sedang memberitahu ahli-ahli MT UMNO supaya turut bersetuju dengan pendiriannya itu yang dipercayai dapat melindungi lagi kedudukan Najib daripada sebarang kemungkinan.
Pernahkah kita dengar sebelum ini sama ada Timbalan Presiden UMNO perlu berucap atau tidak dalam ucapan penggulungan menjadi agenda mana-mana mesyuarat MT?
Bukankah ia suatu tradisi dan konvensyen yang sudah diterima pakai dalam UMNO sejak sekian lama?
Berbalah, berkelahi, berlawan dan berebut kuasa adalah perkara biasa dalam UMNO, tetapi pernahkah juga ada mana-mana Presiden UMNO sebelum ini yang begitu penakut sehingga mahu membakulsampahkan semua tradisi dan konvensyen itu?
Sejak sekian lama, ucapan  pemimpin mengikut hireaki di majlis penutup Perhimpunan Agung UMNO telah  menjadi tradisi, tarikan serta juga kekuatan resepi perjuangannya untuk menambat hati rakyat.
Ramai yang menunggu-nunggu ucapan penggulungan setiap kali Perhimpunan Agung UMNO, bukan saja untuk mendengar ucapan dan menilai kemampuan pemimpin menonjolkan bakat mereka, bahkan juga untuk mengetahui jika ada sebarang pengumuman penting yang melibatkan rakyat melaluinya.
Apabila tiada lagi ucapan daripada lain-lain pemimpin di majlis penggulungan, kecuali hanya Najib yang diketahui sarat dengan isu dan masalah saja yang dibenarkan berucap, keadaannya tidak lebih umpama peniaga yang terus juga mahu “menjual barang yang tidak berapa laku lagi untuk dipasarkan.”
Akhirnya, jika Najib seorang saja yang dibenarkan berucap, UMNO lebih berpotensi menjadi semakin tidak bernilai di mata rakyat. (SH 03/12/2015).

0

0

votes
Article Rating
Kongsikan artikel ini


PAHLAWAN BUGIS LARI LAGI…

Sebagaimana yang diduga banyak pihak, Perdana Menteri Najib Razak sekali lagi mengelak untuk menjawab isu berkaitan derma RM2,600 juta yang  mengalir masuk ke akuan bank peribadinya.
Beliau yang sepatutnya menjawab isu itu di Parlimen hari ini, sebaliknya menyerahkan kepada bekas Setiausaha Politiknya yang kini dilantiknya sebagai Timbalan Perdana Menteri, Ahmad Zahid Hamidi untuk mewakilinya memberikan jawapan.
Speaker Parliman, Pandikar Amin Haji Mulia juga memaklumkan bahawa tiada sebarang soalan atau perbahasan ketika Zahid Hamidi memberikan jawapan yang mewakili Najib itu.
Aduhh…sudahlah diwakilkan kepada orang lain, tiada soalan dan tiada perbahasan pula dibenarkan.
Apabila Azalina Othman Said sebelum ini memberitahu bahawa Najib akan menjawab sendiri isu berkaitan derma berbilion ringgit yang diterimanya itu di Parlimen pada hari terakhir sessi Parlimen, lebih ramai yang sangsi daripada meyakini keberanian Najib untuk berdepan dengannya.
Ia bukan saja kerana isu itu sudah berlalu begitu lama dibiarkan tanpa jawapan yang meyakinkan, tetapi pemilihan hari terakhir sessi Parlimen turut menimbulkan banyak persoalan.
Kesangsian itu menjadi kenyataan akhirnya dengan Najib langsung tidak berani walau untuk mengeluarkan satu patah perkataan sekali pun.
Jika dalam program Nothing To Hide tidak lama dulu, Najib tidak berani menjejakkan kakinya ke PWTC berikutan Tun Mahathir sudah menunggu untuk berhujah dengannya di sana, tetapi di Parlimen kali ini beliau sekali lagi menunjukkan ketakutannya berdepan Ahli-Ahli Parlimen dengan Zahid Hamidi pula ditolaknya ke depan.
Memang pelik dan tidak masuk akal apabila Zahid yang disuruh menjawab sedangkan duit berkenaan masuk ke akaun peribadi Najib. Maka, itukah sebabnya tiada soalan dan perbahasan dibenarkan?
Zahid pula dalam rumusannya mengenai wang itu hanya mengambil masa kira-kira 3 minit saja untuk menjawabnya. Begitu banyak wang yang mengalir masuk dan banyak pula persoalan yang timbul, namun hanya 3 minit saja yang mampu diluangkan.
Sampai bila agaknya Najib mahu bersembunyi dan terus melarikan diri? (SH 03/12/2015)

0

0

votes
Article Rating
Kongsikan artikel ini


PERMINTAAN MUHYIDDIN

Ini adalah tulisan yang dipetik daripada laman Facebook Muhyiddin Yassin yang secara terbuka meminta sesiapa saja yang mempunyai pandangan atau pendapat agar dapat menyalurkannya secara jujur dan ikhlas kepada beliau
demi kebaikan bersama.
(SH 04/12/2015)
Gambar di belakang saya ini diambil ketika Harold McMichael dipanggil untuk mengadap DYMM Sultan Johor Sultan Ibrahim ibni Sultan Sir Abu Bakar di Johor Bahru pada tahun 1946.
Dapat dilihat di dalam gambar ini anak Melayu Johor yang menentang penubuhan Malayan Union kerana percaya bahawa masa depan negara ini harus bebas daripada kongkongan dan campurtangan asing.
Sejarah menbuktikan anak Johor pantang berundur mempertahankan kedaulatan tanah tumpah darah mereka.
Sebagaimana yang tertulis dalam sejarah, UMNO ditubuhkan pada 11 Mei 1946 di Istana Besar Johor Baharu. Saya telah menjadi ahli UMNO sejak 45 tahun yang lalu.
Saya menerima banyak permintaan daripada akar umbi supaya saya menyampaikan sedikit amanat sempena Perhimpunan Agung Umno 2015 yang merupakan satu perhimpunan penting bagi Umno.
Seandainya saya berpeluang untuk berucap, apakah perkara-perkara penting yang anda fikirkan wajar saya sampaikan kepada para perwakilan dan pemimpin UMNO?
Mohon anda berikan pandangan dengan sejujur dan seikhlas hati.
#adaberani?
Muhyiddin Yassin.

0

0

votes
Article Rating
Kongsikan artikel ini


SIAPA PULA PATUT DIPECAT?

Setiausaha Agung UMNO, Tengku Adnan Tengku Mansor mengesahkan bahawa Tun Mahathir Mohamad akan menghadiri Perhimpunan Agung UMNO tahun ini.
Katanya, Tun Mahathir telah memberi jawapan mengenai kehadirannya bersama isteri, Tun Siti Hasmah Mohd Ali.
Apabila Tun Mahathir memberi jawapan mengesahkan kehadirannya, bermakna bekas Perdana Menteri itu telah menerima jemputan secara rasmi daripada UMNO.
Jika beliau tidak menerima jemputan rasmi, tidak mungkin Tun Mahathir dapat memberi jawapan yang mengesahkan kehadirannya itu. Hanya setelah ada jemputan, barulah jawapan boleh diberikan sama ada dapat hadir atau sebaliknya.
Begitulah logiknya.
Sebelum ini Tun Mahathir mengatakan beliau tetap akan menghadiri Perhimpunan Agung UMNO tahun ini walaupun kerap dan berterusan mengkritik Perdana Menteri, Najib Razak.
Sama ada dijemput atau tidak, kata bekas Perdana Menteri itu, tidak menjadi hal kepadanya kerana Timbalan Perdana Menteri, Ahmad Zahid Hamidi turut membuat jemputan terbuka kepadanya.
Zahid Hamidi membuat jemputan terbuka itu sebagai reaksinya  kepada kenyataan Ku Nan yang memberitahu UMNO sedang menimbang sama ada mahu menjemput atau tidak Tun Mahathir serta membayangkan kemungkinan bekas Perdana Menteri itu memilih untuk tidak menghadirinya berikutan pendirian kerasnya  terhadap Najib sejak kebelakangan ini.
Bagaimanapun,  isu jemputan kepada Tun Mahathir nampaknya tidak lagi berbangkit memandangkan UMNO sendiri sudah membuat jemputan rasmi kepada negarawan itu dan Ku Nan juga mengesahkan sudah mendapat jawapan balas mengenainya.
Hakikatnya Tun Mahathir dan UMNO begitu sukar dipisahkan, bukan saja kerana tempoh berkuasanya yang paling lama, tetapi juga kerana pelbagai sumbangan serta kejayaan mengkagumkan yang dibawanya kepada negara.
Tetapi cuba kita lihat isi kandungan surat tunjuk sebab yang ditandatangani oleh Ku Nan kepada Hamidah Osman yang menyebut mengenai kesalahannya kerana menganjurkan program Bicara Negarawan bersama Tun Mahathir di Ipoh pada 16 Mei 2015 lalu.
Atas kesalahan tersebut, Hamidah yang merupakan bekas Ketua Wanita UMNO Gopeng dan bekas Exco Kerajaan Negeri Perak, telah pun dipecat keahliannya pada mesyuarat MT  yang diadakan 24 November baru-baru ini.
Secara jelasnya, Hamidah dipecat ialah kerana menganjurkan program yang melibatkan Tun Mahathir, tetapi kini UMNO secara rasmi pula menjemput beliau menghadiri Perhimpunan Agung UMNO.
Jika ada yang berasa pelik mengapa hanya Hamidah yang dipecat, tetapi tiada sebarang tindakan kepada Tun Mahathir berkaitan program di Ipoh itu, yang lebih pelik sebenarnya ialah UMNO sendiri pun masih menjemput bekas Perdana Menteri itu untuk acara penting parti.
Kalau UMNO masih menghargai dan terus menjemput beliau, mengapa pula Hamidah yang menganjurkan program untuk Tun Mahathir boleh dipecat?
Tidakkah dengan membuat jemputan rasmi kepada Tun Mahathir yang menyebabkan ada orang pernah dipecat, bermakna ada juga orang lain yang harus dipecat selepas ini?
Siapa pula patut dipecat? (SH 04/12/2015).

0

0

votes
Article Rating
Kongsikan artikel ini


BERAPA RIBU BOLEH HADIR?

Timbalan Presiden UMNO, Muhyiddin Yassin nyata sudah berani bangun untuk melawan berikutan sekatan yang dikenakan terhadapnya untuk merasmikan Perhimpunan Agung Wanita, Pemuda dan Puteri UMNO tahun ini.
Sebagai tindak balas atas larangan tersebut, beliau dijadual akan mengadakan suatu perhimpunan untuk menyampaikan amanatnya di Kelab Sultan Sulaiman, Kampung Baru pada hari Isnin, 7 Disember jam 8.30 malam.
Dengan mengadakan perhimpunan itu, bermakna Muhyiddin akan terus mara ke hadapan dan tidak lagi menoleh ke belakang dalam perjuangannya untuk berhadapan dengan Najib Razak yang semakin terhakis sokongan rakyat terhadapnya.
Siapa lagi dijangka hadir? Adakah Tun Mahathir Mohamad dan Shafie Apdal akan hadir sama?
Di sebalik sama ada hanya Muhyiddin yang hadir atau ada pemimpin lain akan turut serta, persoalan utama yang perlu diambil kira ialah berapa ramai dijangka boleh bersama-sama dalam perhimpunan itu nanti?
Lima ribu, sepuluh ribu atau lebih daripada itu?
Adakah pula Najib Razak dan para penyokongnya hanya akan berdiam diri saja dan tidak melakukan sebarang usaha untuk menyekat kehadiran orangramai ke program tersebut?
Walaupun sehingga ini dilihat ramai yang ingin hadir mendengar ucapan dan memberi sokongan kepada Muhyiddin dalam program yang diadakannya itu, namun jika kehadirannya kurang daripada seribu orang, ia tentu saja dianggap suatu kegagalan bagi bekas Timbalan Perdana Menteri itu.
Oleh itu risikonya memang ada. Memandangkan kesan mengadakan perhimpunan ini agak besar kepada imej Muhyiddin dalam fasa-fasa perjuangan beliau seterusnya, para petugas dan orang kanan serta kirinya haruslah berusaha keras bagi memastikan kehadiran benar-benar memberi impak kepada agenda perubahan yang diperjuangkan.
Jangan sampai hanya sekitar seribu atau kurang daripada itu yang hadir. Mesti dipastikan sekurang-kurangnya antara tiga hingga lima ribu yang menghadirinya. Jika dapat lebih daripada itu, lebih berbaloi lagi.
Dalam masa yang sama, orangramai yang hadir pula, tidak harus melihat perhimpunan itu semata-mata untuk kepentingan Muhyiddin saja, tetapi yang lebih penting ialah untuk menerus serta meningkatkan lagi tekanan terhadap Najib bagi agenda perubahan demi menyelamatkan negara.
Hadir dan bersama-sama pada hari tersebut adalah manifestasi kita sama-sama mahukan perubahan. (SH 05/12/2015).

0

0

votes
Article Rating
Kongsikan artikel ini


NAJIB DALAM CATATAN SEJARAH

Sebagaimana yang dilaporkan oleh media-media, Perdana Menteri Najib Razak telah diambil keterangannnya selama dua jam setengah oleh SPRM semalam berhubung wang RM42 juta daripada SRC International Sdn Bhd yang didakwa masuk ke akaun peribadinya.
Dalam pendedahan WSJ sebelum ini, daripada sejumlah kira-kira RM2,600 juta yang didakwa mengalir masuk ke akaun peribadi Najib, RM42 juta daripadanya ialah daripada SRC International yang ketika itu merupakan anak syarikat 1MDB tetapi kini telah dipindahkan di bawah Kementerian Kewangan.
Hasil siasatan mengenai kedudukan sebenar wang daripada SRC International itu amat dinanti-nantikan oleh semua orang memandangkan sejumlah besar daripada keseluruhan RM2,600 juta itu yang dikatakan diterima daripada Timur Tengah sudah pun ditakrifkan oleh SPRM sebagai derma dan “halal” dari segi undang-undang.
Hanya isu berkaitan RM42 juta ini saja lagi yang tersangkut dan menyebabkan Najib terus dalam siasatan SPRM.
Apakah RM42 juta ini akan dikategorikan sebagai derma juga akhirnya atau ia akan berpanjangan hingga ke mahkamah?
Mungkinkah pula wang itu akan dianggap sebagai sumbangan sosial korporat oleh SRC International?
Tetapi, bolehkah sumbangan dimasukkan ke dalam akaun peribadi seseorang?
Dalam hal ini, tidak dinafikan SPRM sedang berhadapan tugas berat dalam tugasnya, apatah lagi beberapa tangkapan turut sudah dibuat sebelum ini berkaitan perkara itu.
Jika kita masih ingat, antara yang pernah ditahan reman oleh SPRM dalam siasatannya ialah Dr Shamsul Anwar Sulaiman, CEO Ihsan Perdana, sebuah syarikat yang bertanggungjawab terhadap khidmat sosial 1MDB serta seorang despatch.
Selain itu, satu kertas pertuduhan yang masih diperdebatkan kesahihannya berkaitan pendakwaan perkara yang sama juga turut didedahkan oleh Sarawak Report selepas berlakunya penyingkiran Gani Patail sebagai Peguam Negara.
Namun selepas pertukaran Peguam Negara dan beberapa rombakan yang dilakukan kerajaan, semunya bagaikan terhenti begitu saja, termasuk pasukan petugas khas yang ditubuhkan sebelum ini turut tidak kedengaran lagi khabar beritanya.
Baru-baru ini, SPRM mendedahkan bahawa mereka  juga sudah menemui dan mengambil keterangan bekas Pengarah SRC International, Suboh Mohd Yasin serta Jho Low di luar negara.
Dengan semua perkembangan ini, rakyat hakikatnya tidak sabar lagi menanti hasil siasatan SPRM tentang perkara ini serta justifikasi mengenainya.
Tidak dinafikan, di sebalik kenyataan SPRM bahawa keterangan daripada Najib sudah diambil selama dua jam setengah, masih kedengaran mereka yang pesimis dan ragu-ragu lagi.
Bagaimanapun, sesuatu yang harus disedari ialah inilah pertama kami seorang Perdana Menteri negara kita disiasat dan diambil keterangannya oleh sebuah agensi penguatkuasaan berkaitan pertuduhan mengenai dirinya sendiri.
Selain SPRM yang menjalankan siasatan dan mengambil keterangan, peranan Peguam Negara yang menentukan pendakwaan turut menjadi sorotan ramai.
Jika didakwa, ia tentunya merupakan sejarah baru bagi negara kita. Kiranya tiada apa-apa yang berlaku pula, ia turut merupakan sejarah baru kerana sekurang-kurangnya seorang Perdana Menteri ada failnya sendiri di SPRM.
Tidak pernah sebelum ini, mana-mana Perdana Menteri mempunyai rekod dan sejarah seperti itu. Ini adalah sejarah yang hanya dicatat oleh Najib saja. Sama-sama kita menunggu kebenarannya. (SH 06/12/2015).

0

0

votes
Article Rating
Kongsikan artikel ini


SIARAN LANGSUNG UCAPAN MUHYIDDIN MALAM ESOK

Walaupun mereka yang ingin memberi sokongan kepada Muhyiddin Yassin sambil sama-sama mahu meningkatkan tekanan kepada Najib Razak, masih perlu datang beramai-ramai ke Kelab Sultan Sulaiman, Kampung Baru malam esok, tetapi bagi yang tidak berkesempatan atau ada halangan tertentu, pilihan masih terbuka buat mereka.
Blog ini melalui kerjasama dengan rakan blogger Din Turtle, akan cuba memancarkan secara langsung ucapan atau amanat Timbalan Presiden UMNO itu bagi memudahkan lebih ramai dapat menontonnya.
Berita terbaru mengesahkan Naib Presiden UMNO, Shafie Apdal juga akan hadir di Kelab Sultan Sulaiman malam esok.
Muhyiddin sudah disekat daripada merasmikan perhimpunan sayap-sayap, tetapi beliau dan Shafie juga dijangka tidak dibenarkan berucap di majlis penggulungan perhimpunan kali ini.
Bahkan tidak mustahil kedua-dua pemimpin itu akan digantung keahlian atau dipecat terus daripada UMNO semata-mata kerana berani mempersoalkan mengenai 1MDB dan derma RM2,600 juta yang diterima Najib.
Oleh itu, kehadiran beramai-ramai kita semua amat besar maknanya, bukan saja kepada kedua pemimpin terbabit, bahkan juga demi masa depan negara ini.
#beranikeranabenar #takutkeranasalah.
Link atau pautan untuk menonton siaran langsung itu akan dikongsikan di blog ini menjelang petang esok bagi kemudahan kita semua. (SH 06/12/2015).

0

0

votes
Article Rating
Kongsikan artikel ini


APAKAH ZAHID HAMIDI YANG LEBIH MAHU MUHYIDDIN DIPECAT?

Mesyuarat khas MT pada 9 Disember ini bukan saja akan memutuskan sama ada Muhyiddin Yassin dapat berucap atau tidak dalam majlis penggulungan Perhimpunan Agung UMNO tahun ini, tetapi juga dijangka bakal menentukan kedudukannya dalam parti.
Ada perkhabaran mengatakan, jika dalam dua mesyuarat MT sebelum ini beliau terlepas daripada sebarang tindakan,  hukuman pasti menanti Muhyiddin pada mesyuarat 9 Disember nanti yang akan menghalangnya terus daripada menghadiri perhimpunan itu.
Beliau dikatakan sama ada akan dipecat atau digantung keahlian UMNOnya.
Dengan memecat atau menggantung keahliannya, keperluan untuk Muhyiddin berucap di majlis penggulungan secara automatik tidak berbangkit lagi.
Tindakan Muhyiddin mengadakan perhimpunan untuk menyampaikan amanatnya di Kelab Sultan Sulaiman sebagai ganti tidak dibenarkan merasmikan Perhimpunan Agung Wanita, Pemuda dan Puteri tahun ini dikatakan menjadi sandaran utama terhadap pemecatan atau penggantungan itu.
Ini kerana perbuatan itu dianggap sebagai tidak mematuhi arahan parti yang menyetujui perasmian sayap-sayap dilakukan oleh ketua masing-masing.
Bersama Muhyiddin, bekas Perdana Menteri, Tun Mahathir Mohamad dan Naib Presiden UMNO, Shafie Apdal juga dijangka akan diambil tindakan pecat atau gantung keahlian itu.
Tun Mahathir dipercayai diambil tindakan kerana tindakan berterusannya menyerang Najib, baik dalam ucapan mahupun penulisan di blog, manakala Shafie kerana sikap dan pendiriannya yang tidak jauh berbeza dengan Muhyiddin.
Melalui tindakan terhadap Tun Mahathir juga akan menghalang kehadiran bekas Perdana Menteri itu dalam Perhimpunan Agung UMNO tahun ini dan sekaligus memberi kelegaan kepada Najib untuk menyampaikan ucapan perasmiannya dengan lancar tanpa perlu memandang wajah pengkritik utamanya itu.
Lebih meyakinkan pemecatan atau penggantungan terhadap mereka itu ialah berikutan nada kenyataan Timbalan Perdana Menteri, Ahmad Zahid Hamidi semalam yang nyata amat berbeza sekali.
Dalam interbiunya dengan Malay Mail, Zahid melahirkan keyakinan bahawa UMNO tidak akan mengalami perpecahan yang serius jika tindakan diambil terhadap pengkritik Najib.
Katanya, UMNO sudah pernah mengalami perpecahan sebelum ini tetapi kemudiannya bersatu kembali.
“Sama ada Muhyiddin dan Shafie digantung atau dibuang, setiap orang harus menerima keputusan pemimpin atasan. Ia bukan keputusan individu, tetapi dibuat oleh MT berdasarkan apa yang terbaik untuk parti,” tambahnya lagi.
Jika dihalusi, pendirian terbaru Zahid ini amat berbeza dengan beberapa kenyataannya sebelum ini yang bukan saja menafikan Muhyiddin dan Shafie akan diambil tindakan, bahkan juga mahu kedudukan kedua-dua pemimpin itu terus dihormati.
Tetapi, mengapa kenyataan Zahid kali ini agak berbeza?
Apakah ini menunjukkan Zahid sekarang bukan saja mulai bersetuju dengan pemecatan atau penggantungan itu, bahkan lebih mahukan ia berlaku?
Dalam masa yang sama, apakah ia didorong oleh kemahuan untuk melindungi kedudukan Najib atau demi masa depan politiknya sendiri? (SH 07/12/2015)

0

0

votes
Article Rating
Kongsikan artikel ini


SIARAN LANGSUNG UCAPAN MUHYIDDIN YASSIN DI SINI BERMULA 8.30 MALAM

0

0

votes
Article Rating
Kongsikan artikel ini


CADANGAN NAJIB UNDUR SEMENTARA, TIDAK TERANGSANGKAH ZAHID MAHU
MENYOKONGNYA?

Antara perkara yang dibangkitkan oleh Muhyiddin Yassin dalam butiran amanatnya di Kelab Sultan Sulaiman semalam bagi menggantikan ucapan perasmian Perhimpunan Agung Wanita, Pemuda dan Puteri UMNO yang tidak dibenarkan ialah mencadangkan agar Perdana Menteri, Najib Razak bercuti rehat seketika sementara siasatan mengenainya berkaitan 1MDB dan derma RM2,600 juta diselesaikan.
“Saya ingin mencadangkan agar Perdana Menteri berehat seketika. Biarlah siasatan berjalan dengan bebas, telus dan adil serta jangan timbul persepsi beliau campurtangan dalam siasatan.
“Ambillah cuti sehingga kes selesai. Jika siasatan mendapati Perdana Menteri tidak bersalah, baliklah semula dan sambung tugas seperti biasa.
“Dengan itu, saya percaya nama Perdana Menteri dan imej UMNO dapat dibersihkan”, tegas Timbalan Presiden UMNO itu sambil diiringi tepukan gemuruh orangramai.
Sebagaimana yang disebut juga oleh Muhyiddin bahawa cadangan itu bukan ada apa-apa niat tidak baik terhadap Najib, sesungguhnya sesiapa pun dapat merasakan ia memang suatu cadangan yang ikhlas demi kebaikan Perdana Menteri, UMNO dan juga negara.
Terlihat bahawa Muhyiddin melontarkan cadangan itu terbit daripada pancaran jiwanya yang mahukan kebaikan serta penyelesaian yang akhirnya dapat diterima baik oleh semua pihak.
Ini kerana, walau  bagaimana sekali pun cuba dinafi dan disanggah, hakikatnya selagi Najib masih duduk di kerusi Perdana Menterinya, keraguan serta kesangsian orangramai terhadap kebebasan, ketelusan, keadilan dan elemen campurtangan sukar sekali mahu diketepikan.
Dengan mencadangkan sedemikian, tiada apa-apa yang berubah kepada kedudukan Muhyiddin. Beliau tetap dengan situasinya yang ada sekarang – sekadar Timbalan Presiden UMNO dan bekas Timbalan Perdana Menteri.
Sebaliknya, yang mungkin meraih sedikit kenaikan dalam takuk kedudukan ialah Ahmad Zahid Hamidi yang meningkat daripada Timbalan Perdana Menteri kepada Pemangku Perdana Menteri.
Selama mana siasatan berjalan, selagi itulah beliau akan bergelar Pemangku Perdana Menteri. Jika siasatan sudah selesai dan Najib didapati tidak bersalah, beliau boleh kembali menjadi Perdana Menteri semula, tetapi sekurang-kurangnya Zahid merasa juga duduk sebagai Pemangku Perdana Menteri.
Kiranya Najib didapati bersalah pula, Zahid juga lebih berpeluang untuk terus menjadi Perdana Menteri kerana dengan kedudukannya sedia ada dalam kerajaan, beliau lebih mudah mendapat serta memutlakkan sokongan daripada Ahli-Ahli Parlimen BN memihak kepadanya.
Dalam keadaan yang sama, Muhyiddin barangkali hanya berpeluang menjadi Perdana Menteri berdasarkan konsep parti menguasai kerajaan dan kedudukannya sebagai pemimpin nombor dua, itu pun sekiranya UMNO dan barisan pemimpinnya yang ada sekarang sedia membuat keputusan yang memihak kepadanya.
Cuma soalnya, selepas agak lama berada di luar kerajaan, apakah UMNO sedia menilai semula Muhyiddin atau merasakan memilih serta menobatkan Zahid menjadi Perdana Menteri lebih wajar lagi?
Mengenali budaya dalam UMNO, ternampak bahawa kecenderungan untuk mereka memihak kepada Zahid nyata lebih tinggi berbanding memilih Muhyiddin.
Apa pun persoalan yang bakal berbangkit nanti, yang jelasnya ketika Muhyiddin melontarkan cadangan agar Najib bercuti sementara itu, beliau sebenarnya tidak memikirkan keuntungan untuk dirinya.
Niatnya benar-benar untuk menyucikan nama Perdana Menteri serta demi kebaikan UMNO dan negara daripada kemelut 1MDB dan wang derma yang masih menjadi pertikaian rakyat itu.
Jika ada yang mendapat untung melalui perlaksanaan cadangan itu tidak lain ialah Zahid Hamid – daripada pemimpin Perak pertama menjadi Timbalan Perdana Menteri, martabatnya naik lagi dengan orang Perak pertama juga bergelar Pemangku Perdana Menteri.
Andai ditakdirkan Najib bersalah, peluang Zahid menjadi Perdana Menteri juga lebih terang cahaya di hujung terowongnya berbanding Muhyiddin.
Oleh itu, tidak terangsangkah Zahid mahu menyokong cadangan Muhyiddin itu? (SH 08/12/2015)

0

0

votes
Article Rating
Kongsikan artikel ini


NAJIB TAK DIPEDULI?

Di peringkat antarabangsa…tidak berapa lama sebelum ini.
Di dalam negara…malam tadi.
Kasihan pula rasanya, walaupun pernah ada RM2,600 juta…(SH 09/12/2015).

0

0

votes
Article Rating
Kongsikan artikel ini


SEKITAR PROGRAM BERSAMA TIMBALAN PRESIDEN UMNO DI KELAB SULTAN SULAIMAN

Rasanya tidak perlu ditulis apa-apa lagi mengenai ucapan Muhyiddin Yassin dan Tun Mahathir Mohamad dalam perhimpunan di Kelab Sultan Sulaiman, Kampung Baru malam tadi kerana barangkali ramai yang sudah membaca mengenainya dalam pelbagai portal  berita atau menontonnya secara live melalui Youtube.
Blog ini juga turut membawakan siaran secara langsung itu dan mereka yang ada kemudahan internet dapat menontonnya di mana-mana saja. Teks ucapan penuh Muhyiddin pula turut boleh dibaca di laman Facebook miliknya.
Untuk itu, sebelum ke mahkamah hari ini kerana bermulanya perbicaraan dalam kes saman ahli perniagaan, Deepak Jaikishan terhadap Sabbaruddin Chik dan saya berkenaan buku “Membongkar Skandal Deepak – Bank Rakyat Dari Isi Hati Sabbaruddin Chik”, saya cuma ingin berkongsi dengan penjenguk blog ini sebahagian gambar-gambar dalam majlis tersebut yang sempat dirakamkan.
Dianggarkan tidak kurang 3 ribu orangramai hadir untuk memberi sokongan dan mendengar amanat Muhyiddin yang disekat daripada merasmikan Perhimpunan Agung Wanita, Pemuda dan Puteri UMNO tahun ini dan kehadiran sama Tun Mahathir memberi ucapan menambahmeriahkan lagi program malam tadi (SH 08/12/2015)
Majlis dimulakan dengan nyanyian lagu Negaraku dan lagu UMNO.
Muhyiddin ketika menyampaikan ucapannya.
Tun Mahathir juga turut berucap.
Abang Muhyiddin, Aziz Yassin dan Tamrin Ghafar.
Pendebat terbaik Asia, Syed Saddiq ditugaskan menjadi juruacara majlis.
Anina Saadudin juga hadir.
Khairuddin Abu Hassan yang pernah ditahan di bawah Sosma kerana 1MDB turut hadir sama.
Ayahanda Rani Kulop tidak ketinggalan hadir dan menjadi tarikan orangramai untuk bergambar dengannya.
Sebahagian suasana dalam dewan yang penuh sesak dengan orangramai.
Ramainya petugas media yang membuat liputan seolah-olah Perhimpunan Agung UMNO layaknya.
Pemandangah di kawasah luar dewan.
Skrin besar disediakan di luar dewan untuk kemudahan orangramai menontonnya.

0

0

votes
Article Rating
Kongsikan artikel ini


TIADA PILIHAN LAIN SELAIN DEDAH NAMA PENDERMA BUDIMAN RM2,600 JUTA

Sekiranya Najib Razak tidak mengelak dan berani berdepan di Parlimen pada 3 Disember lalu untuk menjawab isu derma RM2,600 juta yang diterimanya, pastilah Perhimpunan Agung UMNO (PAU) kali ini memberi lebih kelegaan kepadanya.
Tetapi, oleh kerana Pahlawan Bugis itu memilih untuk menjadi pengecut, bahana wang derma yang banyak misteri itu akan berterusan menjadi beban kepadanya.
Tindakan menyerahkan kepada Timbalan Perdana Menteri, Ahmad Zahid Hamidi membacakan kenyataan 3 minit mengenai wang itu di Parlimen bukan saja suatu kesilapan, bahkan menolak sebarang soalan serta perbahasan mengenainya, lebih menampakkan ketidakmatangan Najib dalam berpolitik dan menguruskan persepsi rakyat.
Alasan subjudis yang dinasihatkan oleh Peguam Negara dan kemudian ditolak oleh dua bekas hakim berikutan tiada sebarang kes dibawa ke mahkamah, juga menunjukkan seolah-olah dalam lingkungan yang rapat dengan Najib sendiri mahukan beliau terus terbeban dengan isu wang RM2,600 juta itu.
Jika Najib berani menjawab dengan jujur dan berterus-terang di Parlimen tempohari, bukan saja Tun Mahathir Mohamad, Muhyiddin Yassin, Shafie Apdal serta ramai yang lain tiada ruang lagi untuk terus bercakap mengenainya, perjalanan PAU tahun ini tentu lebih tenang bagi Najib untuk menumpukan kepada pelbagai isu lain berkaitan rakyat jelata.
Malah, dalam PAU kali ini juga, baik di dalam Dewan Merdeka mahupun di luarnya, pasti lebih bergema suara memuji dan menyanjungnya.
Namun oleh kerana semua itu tidak berlaku, maka tidak dapat dielakkan lagi daripada orangramai terus bercakap, berbisik-bisik, bersosek-sosek dan berspekulasi mengenai derma RM2,600 juta itu.
Lebih dari itu, jawapan Najib dalam majlis taklimat Presiden malam semalam juga hampir tidak menjawab pertanyaan ramai mengenai wang derma itu. Lagi-lagi difahamkan Najib bercakap mengenai keperluan dana dalam politik, semua Presiden UMNO sebelumnya juga memperolehi dana politik, derma diterima daripada penderma Timur Tengah, penderma adalah ikhlas berbuat demikian tanpa mengharapkan balasan dan sebagainya.
Itu bukanlah jawapan yang dimahukan sebenarnya. Isu pokok mengenai derma tetap tidak dijawab. Oleh kerana Najib telah terlepas beberapa peluang seperti dalam Parlimen dan majlis taklimat Presiden sebelum ini, beliau sewajibnya mengambil peluang untuk berterus terang ketika perasmian PAU 2015 pada hari esok.
Dengan semua pemimpin tertinggi, Ketua-Ketua Bahagian, perwakilan, bekas-bekas pemimpin, termasuk Tun Mahathir hadir ketika majlis perasmian itu, Najib mesti menggunakan peluang tetsebut bukan saja untuk berterus terang, bahkan juga bagi membersih dan melonjakkan namanya.
Tidak sukar melakukannya. Hanya yang diperlukan oleh Najib ialah mendedahkan siapakah penderma budiman yang murah hati lagi ikhlas sehingga sanggup menderma sebanyak RM2,600 juta itu tanpa mengharapkan sebarang balasan daripadanya.
Persoalan akan terus bermain di fikiran ramai selagi nama penderma tidak didedahkan. Jika sudah didedahkan, bolehlah diketahui siapakah manusia budiman itu, berapa jumlah kekayaannya, apa perniagaannya, rekod dermanya sebelum ini bagaimana dan seumpamanya lagi mengenai penderma itu.
Kiranya  fakta-fakta yang didedahkan itu bersesuaian, pasti semua orang dapat menerimanya dengan baik. Pengkritik utama dalam parti seperti Tun Mahathir, Muhyiddin, Shafie Apdal dan lain-lainnya bukan saja akan terdiam dan kelu lidahnya, bahkan tidak mustahil kembali merapatkan diri mereka dengan Najib.
Ini kerana, selain orangramai kurang yakin ada manusia budiman yang sanggup menderma sebanyak itu, pengalaman yang diceritakan oleh Tun Mahathir ketika memohon derma daripada negara-negara Arab tetapi hasilnya mengecewakan juga menjadi sandaran keraguan itu.
Lagi pula bukankah Zahid Hamidi sebelum ini pernah mengatakan beliau juga sudah menemui keluarga penderma itu dan turut berpeluang mengenalinya sambil menghuraikan mengenai cara kemasukan wang itu ke dalam akaun peribadi Najib, meskipun nada terbarunya hari ini agak berlainan dengan mengatakan penderma itu bukannya individu, sebaliknya merujuk pimpinan sebuah kerajaan.
Dua hari lalu, SPRM juga mengesahkan sudah berkunjung ke Timur Tengah untuk menemui penderma tersebut bagi mengambil lebih keterangan untuk melengkapkan siasatan.
Kiranya SPRM ada halangan tertentu untuk mendedahkan nama penderma itu, tetapi Najib sebagai orang yang paling berkuasa dalam negara serta mempunyai perlindungan Sosma, Akta Hasutan, MKN dan macam-macam lagi di belakangnya, tentulah tiada sebarang sekatan atau kebimbangan untuk berbuat demikian.
Jika persetujuan perderma pula yang diperlukan, ia juga bukan masalah besar bagi Najib. Sebagaimana beliau dipercayai oleh orang lain menderma sebanyak itu kepadanya, mustahil ada masalah pula untuk meyakinkan orang yang sama untuk didedahkan namanya.
Tambahan pula, dengan mendedahkan namanya, ia juga akan mengundang rasa kekaguman dan terima kasih daripada 3.4 juta ahli UMNO sendiri terhadap kebaikan hati penderma itu, mungkin juga akan diiringi dengan bertalu-talu doa bagi kesejahteraan dan bertambahnya lagi rezeki kepada penderma tersebut.
Yang penting, dengan penderma itu membenarkan namanya didedahkan, ia dapat mengelakkan Najib daripada terus disyaki dengan pelbagai fitnah dan tohmahan yang bukan-bukan. Jika penderma memberikan wangnya dengan mengharapkan kebaikan, tentulah beliau tidak mahu sesuatu kemudaratan berlaku kepada penerimanya disebabkan derma yang diberikannya.
Akhirnya, bersetuju namanya didedahkan pasti lebih menjadi pilihan kepada penderma terbabit.
Apa pun, selagi nama penderma tidak didedahkan, selagi itulah isu derma ini akan terus membebankan Najib. Beliau tidak seharusnya membiarkan isu ini terus berlarutan menyusahkan dirinya, meskipun sebelum ini pernah mengatakannya sebagai fitnah, konspirasi, mengugut mahu menyaman WSJ dan mengeluarkan kata-kata, “kalau saya nak menyamun, takkan saya masuk dalam akaun peribadi.”
Selebihnya, oleh kerana Najib akhirnya mengakui derma itu ialah dana politik untuk UMNO, amat terpuji juga kiranya beliau berterus terang tentang penggunaannya serta berjanji akan memasukkan lebihan bakinya kepada akaun parti.
Majlis perasmian perhimpunan pagi esok adalah peluang terbaik Najib untuk berterus terang, berani, bersikap jujur dan ikhlas sebagai pemimpin dan juga sebagai manusia yang beragama Islam untuk mendedahkan nama penderma, penggunaan dan baki wang RM2,600 itu.
Najib tidak harus lepaskan peluang berbuat demikian esok, kecuali jika ingin terus memilih jalan sukar untuk laluan masa depannya. (SH 09/12/2015).

0

0

votes
Article Rating
Kongsikan artikel ini


JANGAN SUSAH HATI – INI PELUANG MUHYIDDIN, SHAFIE BUAT SATU LAGI
HIMPUNAN BERASINGAN

Mesyuarat khas MT semalam sah membuat keputusan hanya Najib Razak seorang saja dibenarkan berucap pada majlis penggulungan Perhimpunan Agung UMNO (PAU) 2015 tahun ini.
Bermakna, tidak lagi seperti tahun-tahun sebelumnya yang biasanya menampilkan seorang atau dua ahli MT, ketua-ketua sayap, Naib-Naib Presiden, Timbalan Presiden dan akhirnya sekali oleh Presiden untuk memberikan ucapannya, tahun ini tiada pemimpin lain diberi ruang berucap sebegitu rupa.
Merasmikannya Najib dan menutupnya pula hanya Najib. Tidak ubah PAU tahun ini diadakan semata-mata untuk Najib.
Keadaan ini berlaku tidak lain kerana wujudnya perbezaan pendapat antara Najib dengan Muhyiddin dan Shafie berkaitan isu 1MDB dan derma RM2,600 juta yang menyebabkan kedua-duanya diketepikan daripada kerajaan.
Dalam mesyuarat khas MT semalam, walaupun Muhyiddin dan Shafie membuat rayuan agar mereka dibenarkan menyampaikan ucapan sebagaimana biasa, tetapi ia tetap ditolak.
Ia akhirnya mengesahkan tanggapan Muhyiddin bahawa beliau hanyalah ibarat tunggul saja dalam perhimpunan tahun ini.
Sebelum ini, dengan tujuan untuk menyekat suara Timbalan Presiden itu, Muhyiddin juga dilarang daripada merasmikan Perhimpunan Agung Wanita, Pemuda dan Puteri UMNO.
Bagaimanapun sekatan untuk perasmian itu tidak membuatkan Muhyiddin berdiam diri, sebaliknya memilih untuk mengadakan program “Bersama Timbalan Presiden UMNO” di Kelab Sultan Sulaiman, Kampung Baru pada 7 Disember lalu untuk menyampaikan amanatnya yang dihadiri oleh kira-kira 3,000 penyokongnya.
Setelah dilarang pupa berucap untuk majlis penggulungan ini, apakah pilihan untuk Muhyiddin dan Shafie?
Sebenarnya inilah peluang terbaik untuk Muhyiddin dan Shafie menganjurkan satu lagi himpunan untuk mereka menyampaikan ucapannya sebagai ganti majlis penggulungan yang tidak dibenarkan itu.
Oleh kerana majlis penggulungan ialah pada petang Sabtu, 12 Disember nanti, Muhyiddin dan Shafie boleh memilih untuk mengadakan program himpunan itu pada waktu yang sama atau pada sebelah malamnya.
Ia juga boleh diadakan sama ada sekali lagi di Kelab Sultan Sulaiman, Kampung Baru atau dewan lain yang bersesuaian sebelum para perwakilan pulang meninggalkan ibukota.
Perlunya Muhyiddin dan Shafie mengadakan program himpunan untuk menyampaikan ucapan mirip penggulungan ialah kerana sudah tentu kedua-duanya akan menjadi sasaran kritikan, serangan dan mungkin ejekan atau “boo” yang sengaja diwujudkan oleh kumpulan pro Najib untuk memalukan mereka.
Tetapi, oleh kerana mereka tidak berpeluang berucap di majlis penggulungan, bagaimana mahu menjawab segala kritikan dan serangan itu?
Adakah mungkin Najib akan bersikap terlalu baik untuk menjawab segala kritikan terhadap Muhyiddin dan Shafie itu?
Atau Najib akan menggunakan kesempatan Muhyiddin dan Shafie tiada ruang bercakap itu untuk menambah lagi serangannya kepada kedua-dua pemimpin yang sudah dianggap musuhnya itu?
Berdasarkan perkembangan semasa serta pelbagai sekatan bersuara terhadap Muhyiddin dan Shafie, sudah pasti program himpunan itu akan mendapat sambutan luar biasa daripada ahli-ahli UMNO sendiri untuk mendengar penjelasan daripada kedua-dua pemimpin itu.
Kepada Muhyiddin dan Shafie, sekarang adalah masa untuk melawan dan inilah kesempatan terbaik menganjurkan satu lagi himpunan besar seperti yang diadakan pada 7 Disember lalu. (SH 10/12/2015).

0

0

votes
Article Rating
Kongsikan artikel ini


SATU-SATUNYA YANG MENARIK

Walaupun sama-sama mengangkat tangan, tetapi Muhyiddin Yassin dan Shafie Apdal tidak bangun untuk berdiri seperti ahli-ahli MT yang lain yang berada di atas pentas ketika Najib Razak berucap merasmikan Perhimpunan Agung UMNO 2015, pagi tadi.
Sementara semua perkara lain kelihatan tiada yang menarik untuk diperkatakan, hanya gambar ini yang benar-benar menggamit perhatian. (SH 10/12/2015).

0

0

votes
Article Rating
Kongsikan artikel ini


DALAM MEMBELIT DAN BERBELIT-BELIT, JANGAN SAMPAI TERBELIT DIRI
SENDIRI…

Sejak kecil kita selalu diingatkan agar sentiasa bercakap benar dan jangan sesekali cuba berbohong kerana kebenaran, walau bagaimana sekali pun cuba diselindung atau dibelitkan, tetap akan muncul akhirnya.
Dalam masa yang sama, kita juga selalu diingatkan bahawa orang yang berbohong mudah dikenali kerana jawapannya akan kelihatan berbeza-beza meskipun soalan yang ditanya adalah sama.
Orang yang banyak pengalaman berbohong atau kena bohong pula sering mengingatkan, apabila kita mula berbohong buat kali pertama, kita akan berbohong lagi buat kali kedua apabila pembohongan pertama tadi mula disedari kebenarannya atau tidak lagi menimbulkan kepercayaan.
Akibatnya, bohong kedua cuba ditutup dengan bohong ketiga dan seterusnya demi seterusnya sehingga akhirnya hidup dalam pembohongan sepanjang masa.
Para peguam pula selalu mengingatkan orang yang diwakilinya agar jangan sesekali cuba berbohong dalam memberi keterangan kerana ia akan membinasa diri serta lebih mungkin menghumban ke penjara kesudahannya.
Hakikatnya, dalam bentuk dan cara bagaimana sekali pun, pembohongan tidak akan kekal lama. Ia sama ada akan terbongkar atau disedari ramai akhirnya.
Dalam isu derma RM2,600 juta yang diterima Najib, dengan mengenepikan semua perkara lain seperti siapa nama penderma, apa kegunaannya atau di mana bakinya, sebaliknya untuk mengesahkan jumlah pendermanya sama seorang atau lebih pun nampaknya seolah-olah begitu ketara adanya ciri-ciri tidak bercakap benar itu.
Itu belum dikira lagi jawapan awal Najib yang mengatakannya sebagai fitnah, konspirasi, mahu mengambil tindakan undang-undang, malah memberi logik “kalau saya nak menyamun, takkan saya masukkan dalam akaun peribadi”.
Dengan beberapa jawapan yang berbeza-beza, ramai yang mula teringat kepada pesan orang tua-tua mengenai perbuatan berbohong itu. Kalau seorang yang menderma, sepatutnya dari awal hingga akhir itulah jawapannya. Begitu juga kalau lebih daripada seorang, daripada awal lagi diberitahu sebegitu.
Kenapa susah sangat membezakan antara angka 1 dengan 2,3,4 dan sebagainya?
Pada peringkat awal, baik Najib Razak, Zahid Hamidi mahu pun lain-lain pemimpin UMNO yang mahu mempertahankan penerimaan wang itu, mereka seringkali membayangkan pendermanya hanya melibatkan seorang individu daripada Timur Tengah saja.
Malah Zahid Hamidi, tidak lama selepas dilantik sebagai Timbalan Perdana Menteri iaitu ketika merasmikan Mesyuarat Perwakilan UMNO Seri Gading pada 22 Ogos lalu turut mengesahkan telah menemui wakil keluarga penderma terbabit yang merupakan ketua pegawai pelaburan dan pemegang amanahnya.
Tetapi dua hari lalu Zahid mengatakan pula, penderma itu  bukan merupakan individu, sebaliknya mengatakan ia merujuk kepada pimpinan sebuah kerajaan.
Mula-mula didakwa individu, tetapi oleh kerana barangkali menyedari tidak mungkin ada Pak Arab kaya yang sanggup menderma sebanyak itu, maka ia kemudian dialih pula mewakili sebuah kerajaan.
Apabila Tun Mahathir berulangkali menyatakan kebanyakan negara Arab adalah kedekut berdasarkan pengalamanya meminta derma, termasuk untuk membina UIA, malah ada yang membalasnya dengan memberi kitab sahaja, jawapan seterusnya bahawa penderma dikatakan lebih daripada seorang pula.
Zahid dengan selamba mengatakan pendermanya adalah lebih daripada seorang.
Begitu juga dengan Najib, dengan mula-mula mengatakan penderma adalah seorang yang murah hati mahu melihat UMNO terus menang pilihanraya, namun dalam majlis taklimat presiden  baru-baru ini beliau ada menyebut derma itu diterima daripada kabilah-kabilah di Timur Tengah.
Dalam interbiu dengan beberapa media sejak dua tiga hari lalu sempena Perhimpunan Agung UMNO, Najib juga lebih kerap menyebut penderma-penderma dan bukannya penderma lagi.
Maknanya, Najib dan Zahid sudah ke arah mahu meyakinkan bahawa penderma wang itu ialah lebih daripada seorang.
Bagaimanapun, SPRM yang telah pergi Timur Tengah untuk menyiasat dan mengambil keterangan mengenai wang itu mengesahkan hanya menemui penderma tunggal saja dan bukannya lebih daripada seorang saja.
Kata-kata siapa yang mahu kita terima pakai sebenarnya? Najib dan Zahid Hamidi sebagai orang politik atau SPRM yang bekerja berdasarkan fakta?
Jika Zahid Hamidi dan lain-lain pemimpin keliru mengenai jumlah penderma, ia mungkin boleh diterima, tetapi tentulah pelik bin ajaib apabila Najib yang menerima duit pun tidak dapat memberi jawapan yang konsisten mengenai jumlah orang yang memasukkan duit ke dalam akaunnya.
Dalam hal ini Bank Negara tentu dapat mengesahkan sama ada wang yang diterima Najib itu dimasukkan melalui satu pemindahan saja atau lebih daripada itu. Jika banyak pemindahan yang berlaku dan sumbernya berlainan, barangkali boleh diterima jika ia diberikan oleh lebih daripada seorang.
Tetapi, bagaimana jika hanya ada satu pemindahan saja yang berlaku? Atau kalau lebih daripada satu pemindahan wang yang berlaku, sumbernya pula tetap sama?
Adakah jawapan yang berbeza-beza ini menampakkan pembohongan mungkin sudah berlaku sejak awal lagi?
Cumanya, berdasarkan pesan orang tua-tua juga, berbohong sikit-sikit atau melakukannya sekali dua kadangkala memang menyeronokkan, tetapi pembohongan tidak pernah kekal lama, malah ramai yang terbelit di pertengahan jalan lagi.
Ia ibarat bermain dengan tali – boleh membelit, berbelit-belit dan juga terbelit. (SH 11/12/2015).

0

0

votes
Article Rating
Kongsikan artikel ini


JAWAPAN MUHYIDDIN MENGENAI PERANAN SEBAGAI TIMBALAN PRESIDEN

Saya mendengar dengan teliti ucapan dasar Presiden UMNO.
Saya menghargai peringatan Presiden bahawa tugas Timbalan Presiden di bawah Perlembagaan UMNO ialah membantu Presiden. Tugas Presiden pula ialah menjaga kesempurnaan parti.
Itulah yang telah saya lakukan selama ini. Sebagai Timbalan Presiden saya telah membantu Presiden menerajui jentera UMNO dan BN dalam pilihanraya umum dan pilihanraya kecil menerusi peranan saya sebagai Pengarah Pilihanraya. Saya juga telah membantu Presiden memastikan kelicinan pengurusan dan pentadbiran UMNO menerusi peranan saya sebagai Pengerusi Jawatankuasa Pengurusan UMNO.
Saya juga telah membantu Presiden menangani pelbagai permasalahan parti.
Begitu juga ketika saya menjawat jawatan Naib Presiden dan Ahli Majlis Tertinggi. Amanah membantu Presiden tidak pernah saya abaikan.
Sebagai Timbalan Presiden yang dipilih oleh ahli, saya juga bertanggungjawab kepada parti dan ahli-ahli. Saya banyak mendengar suara akar umbi mengenai pelbagai permasalahan yang berkait dengan kepimpinan parti. Maka tanggungjawab saya ialah untuk memberikan nasihat kepada Presiden supaya mendengar suara ahli-ahli parti di akar umbi dan segera memperbetulkan keadaan.
Sebaliknya saya disingkir, disisih malah dihalang daripada melaksanakan tugas dan tanggungjawab saya sebagai Timbalan Presiden.
Saya juga tidak dibenarkan berucap secara lazimnya dalam perhimpunan ini dan sudah tentu pandangan saya ini tidak dapat disampaikan kepada para perwakilan secara terus. Pentas dalam perhimpunan kali ini tidak sama rata.
Dalam Islam kita dituntut supaya patuh dan taat kepada pemimpin. Hal ini disebut oleh Presiden dalam ucapan dasarnya pagi tadi. Pemimpin yang wajib ditaati ialah pemimpin yang taat kepada titah perintah Allah, amanah, jujur, berintegriti dan bersih, serta menjauhi perkara-perkara mungkar.
Saya berharap agar perbahasan yang berlangsung sepanjang perhimpunan agung UMNO pada kali ini, termasuk perbahasan mengenai ucapan dasar Presiden, menyentuh perkara-perkara penting yang dapat menarik semula kepercayaan rakyat kepada UMNO.
Berbahaslah dengan jujur, ikhlas dan benar.
TAN SRI DATO’ HJ MUHYIDDIN HJ MOHD YASSIN
Timbalan Presiden UMNO.

0

0

votes
Article Rating
Kongsikan artikel ini


SEMUANYA SALAH MAHATHIR…

Jika sebelum ini semua perkara dalam negara adalah salah Anwar Ibrahim, tetapi setelah bekas Ketua Pembangkang itu berada dalam penjara dan Tun Mahathir Mohamad pula menjadi pengkritik utama kepada Najib Razak, kini segala-galanya cuba diletakkan di bahu bekas Perdana Menteri itu.
Salleh Said Keruak beberapa hari lalu mengingatkan bahawa kesalahan harus diletakkan kepada Tun Mahathir jika BN mencapai prestasi buruk dalam pilihanraya akan datang berikutan tindakan berterusannya mengkritik Perdana Menteri.
Seorang perwakilan daripada Kelantan, Alwi Che Ahmad juga menyalahkah bekas Tun Mahathir atas kejatuhan BN serta kegagalannya menawan kembali negeri itu daripada Pas dalam beberapa pilihanraya yang lepas.
Kita juga selalu mendengar banyak kenaikan lain seperti tol dan sebagainya turut dikaitkan dengan Tun Mahathir atau dasar-dasar yang diperkenalkannya ketika memerintah dahulu.
Pendeknya sekarang ini, semua perkara adalah salah Tun Mahathir.
Dalam ucapan penggulungan Perhimpunan Agung UMNO, antara yang disentuh oleh Najib ialah kenaikan tambang ERL dari KL Sentral yang dinaikkan daripada RM35 kepada RM55 sehala.
Kata Najib, kenaikan itu adalah kerana perjanjian berat sebelah yang ditandatangani pada 1997 iaitu ketika era pentadbiran Tun Mahathir yang mensyaratkan kenaikan setiap lima tahun.
Katanya, meskipun kenaikan tambang ERL dapat dihalang kenaikannya selama kira-kira 14 tahun, tetapi kerajaan terpaksa membayar pampasan berjumlah RM2.9bilion.
Dalam hal ini, tentu kita tertanya-tanya, apakah kerajaan yang ada sekarang tidak mempunyai kuasa sama sekali untuk merundingkan semula terma-terma perjanjian dengan syarikat pemegang konsesi demi kepentingan rakyat?
Dalam kes ERL misalnya, selain syarikat swasta, bukankah syarikat berkaitan kerajaan turut menjadi pemegang sahamnya?
Kenapa tidak cuba dirundingkan semula syarat-syarat perjanjian sedangkan kerajaan adalah pihak paling berkuasa untuk berbuat demikian?
Bukankah berkali-kali kerajaan melaungkan inginkan kuasa untuk menolong rakyat?
Kalau kerajaan yang ada sekarang hanya akur saja dengan keputusan pentadbiran terdahulu, kenapa pula perlaksanaan rel berkembar dari Padang Besar ke Johor Bahru dan pembinaan Jambatan Bengkok yang sudah diluluskan, boleh dibatalkan sebaik Tun Mahathir tidak lagi berkuasa?
Apakah menyalahkah Tun Mahathir merupakan jalan mudah untuk menutup kelemahan diri sendiri?
Jika semuanya salah Tun Mahathir, adakah Najib tidak bersalah atau tidak boleh diletakkan sebarang beban sama sekali atas perkara-perkara yang menjadi keresahan rakyat sekarang ini?
Bersih dan suci sangatkah manusia yahg bernama Najib itu?
Naik tambang ERL bukan kesalahan Najib. Naik tol tidak salah. Gagal tawan Kelantan tidak salah dan jika kalah teruk dalam pilihanraya akan datang pun bukan salahnya juga.
Semuanya salah Tun Mahathir. Dan Najib tidak pernah bersalah sama sekali.
Barangkali itulah sebabnya menerima wang RM2,600 juta dan mengakibatkan hutang setinggi RM42 bilion kepada 1MDB dalam urusniaga yang banyak meragukan turut tidak dianggap suatu kesalahan juga kepada Najib. (SH 12/12/2015).

0

0

votes
Article Rating
Kongsikan artikel ini


APAKAH SERUAN DAMAI NAJIB BOLEH DITERIMA BEGITU SAJA?

Seperti ada kekeliruan yang ketara dalam diri Najib Razak ketika ucapan perasmian dan penggulungan Perhimpunan Agung UMNO yang berakhir semalam.
Jika dalam ucapan perasmian, Najib mengatakan dirinya seorang yang “gentleman”  dan bukan pengecut, tetapi ketika penggulungan beliau membanggakan dirinya seorang yang berjiwa besar semata-mata kerana kepada perdamaian.
Ketika mendabik dada meletakkan dirinya sebagai seorang yang “gentleman” dan bukan pengecut, ramai yang tidak lupa bagaimana Muhyiddin Yassin tidak dibenarkan merasmikan mesyuarat sayap-sayap dan seterusnya beliau bersama Shafie Apdal turut dihalang berucap di majlis penggulungan perhimpunan tahun ini.
Sebelum itu, semua peranan Muhyiddin selaku Timbalan Presiden UMNO dalam pelbagai jawatankuasa di peringkat tertinggi parti juga turut dinafikan.
Kalau betul “gentleman” dan tidak pengecut, kenapa larangan sebegitu rupa yang tidak pernah berlaku sebelum ini sanggup dilakukannya?
Lebih dari itu, ketika ucapan perasmian di mana beliau menyedari Muhyiddin tiada ruang untuk mempertahankan dirinya, “gentlemankah” bertindak menyerang musuh yang diikat kaki dan disumbat mulutnya?
Diselak lebih jauh lagi ke belakang sebelum ini, apakah boleh dikira “gentleman” dan bukan pengecut dalam tindakan Najib terhadap Peguam Negara, PAC serta gangguan kepada SPRM dan Bank Negara?
Dalam ucapan penggulungan pula, Najib sekali lagi, tidak saja keliru, malah seorang yang suka “masuk bakul angkat sendiri”  apabila mengatakan dirinya seorang yang berjiwa besar hanya kerana mengajak kepada perdamaian.
Kenapa perlu “masuk bakul angkat sendiri”  dan memuji diri sebagai berjiwa besar apabila mengajak orang lain berdamai sedangkan hampir semua masalah dalam UMNO adalah berpunca daripada dirinya juga?
Bolehkah dikata berjiwa besar apabila membelasah orang yang disekatnya daripada bercakap, tetapi kemudian menghulurkan salam perdamaian?
Berjiwa besar dan mahu berdamaikah Najib apabila sehari sebelum ucapan penggulungannya, Setiausaha Agung UMNO, Tengku Adnan Tengku Mansor mengumumkan penggantungan 9 Ketua UMNO Cawangan Teluk Kemang yang berani bersuara mahukannya berundur sebagai Perdana Menteri?
Dalam hal ini, barangkali Salleh Said Keruak kena lebih memahami erti sebenar “masuk bakal angkat sendiri”  yang diperkatakannya bahawa Najib tidak pernah mengamalkan sikap tersebut.
Dalam banyak hal, Najib ternyata cuba menunjukkan dirinya seorang yang berjiwa besar dan bersikap “masuk bakul angkat sendiri” dengan harapan supaya sikapnya lebih ditonjolkan, walhal semua orang yang waras dapat melihat pertentangan daripada apa yang dilakukannya.
Selain itu, dengan mengajak berdamai juga dilihat sebagai percubaan Najib menukar masalah dalam UMNO kepada seolah-olah perseteruan peribadi antaranya dengan Muhyiddin dan Shafie Apdal sedangkan kemelut hanya timbul berkaitan isu 1MDB dan derma politik yang pada hakikatnya jauh sama-sekali daripada segala unsur keperibadian.
Apakah dengan ajakan berdamai itu bermaksud Najib mahu segala isu berkaitan 1MDB dan derma politik yang diterimanya tidak lagi diperkatakan,  diungkit-ungkit dan akhirnya dihalalkan begitu saja?
Adakah dengan mengajak berdamai ini semua pertuduhan yang cuba dikenakan keatas Muhyiddin yang kini dalam pertimbangan Lembaga Disiplin akan diteruskan atau bakal digugurkan?
Muhyiddin dan Shafie mungkin tidak lagi mengharapkan sebarang jawatan dalam kerajaan, tetapi apakah dengan perdamaian itu semua peranan dan tugas mereka dalam parti akan dikembalikan semula?
Sepertimana ulasan Muhyiddin bahawa beliau ingin melihat apa tindakan Najib menyelesaikan semua isu yang dibangkitkannya terlebih dahulu, hakikat perdamaian bukan sekadar bercakap dan terletak di bibir semata-mata.
Isu 1MDB bukan sekadar rasionalisasi hutang, tetapi juga meliputi pelbagai urusniaga, perjanjian dan caca marba lainnya yang masih misteri sehingga hutangnya mencecah RM42 bilion dalam tempoh hanya enam tahun ditubuhkan.
Begitu dengan derma RM2,600 juta, banyak kekeliruan perlu dijelaskan dengan jujur, ikhlas dan berterus-terang. Bagaimana rakyat mahu yakin dan percaya sedangkan untuk menjawab sama ada wang itu diberikan oleh seorang penderma atau banyak penderma pun berbelit-belit jadinya?
Bersalam, berdamai atau berpeluk bukanlah isunya dalam UMNO mahupun kerajaan. Ini kerana masalah yang berlaku bukan isu antara Najib dengan Muhyiddin dan Shafie Apdal saja. Juga bukan antara Najib dengan Tun Mahathir.
Isunya sudah menjadi isu negara.  Keinginan berdamai oleh Najib seharusnya berlaku selepas semua persoalan dan tanda tanya rakyat dapat dijawab, bukannya setelah melihat jalan di hadapannya semakin gelap. (SH 13/12/2015)

0

0

votes
Article Rating
Kongsikan artikel ini


KEINGINAN BEKERJASAMA DENGAN PAS MENUNJUKKAN UMNO BENAR2 LEMAH

Walaupun dikata macam-macam seperti sedang tersepit, hanya ingin berbaik ketika terdesak malah sehingga diumpamakan “biawak hidup” sekali pun, tetapi nampaknya UMNO tidak kisah dan begitu teringin untuk berbaik dan bekerjama dengan Pas.
Tidak cukup dengan Najib Razak melontarkan pelawaan untuk berbaik itu ketika Perhimpunan Agung UMNO berlangsung baru-baru ini yang menunjukkan kesungguhan dan seolah-olah meminta restu para perwakilan, bahkan Mustapha Mohamad kemudian tampil seakan mengesahkan kemungkinan hubungan yang lebih rasmi terjalin berikutan kerjasama itu dakwanya,  sudah pun terjalin sejak dua tahun lalu lagi.
Pengerusi Perhubungan UMNO Kelantan itu menjustifikasikan hubungan UMNO dan Pas itu sudah wujud melalui kerjasama “G to G” antara Kerajaan Pusat dan Kerajaan Negeri Kelantan dalam beberapa aspek kebelakangan ini dan kekerapannya menjejakkan kaki ke Kota Darul Naim, sesuatu yang didakwanya tidak berlaku sebelum Ahmad Yaakob menjadi Menteri Besar.
Sebenarnya, apakah yang boleh difahami daripada kesungguhan UMNO itu?
Ia tidak lain menunjukkan UMNO dalam menuju PRU 14 akan datang benar-benar dalam keadaan lemah dan tidak cukup kekuatan untuk menggapai kemenangan bersama-sama rakan komponen BN yang ada.
Di sebalik isu 1MDB dan derma politik yang diterima Najib, UMNO akhirnya secara tidak langsung mengakui sokongan pengundi Melayu makin terhakis terhadapnya.
Dengan pengundi bukan Melayu tidak lagi menjadi harapan dan pengundi Melayu pula disedari makin menjauhinya, satu-satunya sandaran UMNO untuk mengekalkan kuasanya ialah dengan pertolongan Pas.
Sejak bila UMNO mahu berbaik dan menjalin kerjasama dengan sesiapa ketika ia dalam keadaan kuat dan stabil?
Jika UMNO kuat dan gagah, apakah ia mahu berbaik dengan Pas, waima kononnya untuk kepentingan Melayu dan Islam sekali pun?
Persoalan kedua pula, bolehkah kerjasama UMNO dan Pas itu dijalin dalam masa terdekat dan sebelum pilihanraya ini?
Barangkali sukar untuk melihat kerjasama itu terjalin dalam waktu yang terdekat ini, tetapi kesediaan Pas untuk berbaik-baik dan saling berdekat dengannya serta dalam masa yang sama semakin menjauhi Pakatan Harapan, ia dianggap sudah memadai bagi UMNO.
UMNO tidak perlu hubungan yang formal dengan Pas sebelum PRU 14 kerana ia juga perlu menjaga perasaan rakan-rakan bukan Melayu yang bersama dengannya.
Apa yang diharapkan oleh UMNO ialah Pas terus berbalah dengan parti-parti pembangkang lain dan akhirnya berlaku pertandingan tiga penjuru di banyak kawasan pilihanraya yang mana keadaan itu secara langsung akan memberi kelebihan kepadanya memenangi lebih banyak kerusi.
Dalam masa yang sama UMNO juga meyakini banyak kawasan tradisi akan kekal dalam genggaman Pas melalui pertembungan tiga penjuru itu.
Ketika pilihanraya berlangsung pula, dengan kekuatan sumber kewangan yang UMNO miliki, malah mungkin ada lagi Tok Arab yang sudi menghulurkan lebih banyak derma, tidak mustahil bantuan “cash is king” juga akan dihulurkan kepada Pas.
Tujuannya tidak lain ialah agar Pas melihat UMNO sebagai rakan kerjasama yang baik hati, pemurah dan sedia membantu meskipun tiada kerjasama yang rasmi dijalinkan.
Jika UMNO bersama BN cukup jumlah kerusi untuk membentuk kerajaan, maka hubungan itu akan berakhir dan Pas akan ditinggalkan begitu saja. Tetapi bantuan Pas tentunya amat diperlukan sekiranya UMNO tidak cukup jumlah kerusi untuk mengekalkan kerajaannya.
Hakikatnya, kerjasama sebenar yang diharapkan oleh UMNO daripada Pas ialah selepas PRU 14 nanti, itu pun jika jumlah kerusi yang dimenanginya tidak cukup untuk terus mengekalkan Najib sebagai Perdana Menteri.
Makanya, sementara menjelang PRU 14 kira-kira dua tahun lagi, ada baiknya Pas mengambil kesempatan yang ada dengan segera menuntut hak royalti minyak untuk Kelantan yang sudah dinafikan oleh UMNO sejak sekian lama. (SH 14/12/2015).

0

0

votes
Article Rating
Kongsikan artikel ini


GAMBAR PENUH MAKNA


SELEPAS PAU 2015, PEMIMPIN UMNO TERUS MENGELUH TENTANG NAJIB

Ramai kawan-kawan dalam UMNO, sebaik saja berakhirnya Perhimpunan Agung 2015  ini bertanya, apa penyudahnya isu derma RM2,600 juta yang melibatkan Najib Razak selepas ini?
Apakah ia akan berterusan menjadi beban dan bualan atau akan dilupakan serta berakhir begitu saja?
Mereka membangkitkan pertanyaan itu kerana merasakan UMNO melalui perhimpunannya baru-baru ini nampaknya sudah dapat menerima dengan baik dan menyetujui perbuatan Najib itu, malah turut memberikan sokongan padu kepadanya untuk terus menerajui parti dan kerajaan sehingga pilihanraya akan datang.
Tetapi, di sebalik itu mereka tetap bimbang tentang penerimaan rakyat kepada UMNO dan Najib berkaitan wang derma itu. Kata mereka, ahli UMNO mungkin boleh melupakan isu derma itu, tetapi rakyat biasa barangkali akan terus memendam rasa sehingga ke peti undi.
Tidak kurang pemimpin UMNO peringkat bahagian dan cawangan yang berterus-terang mengatakan peluang BN tetap sukar dengan adanya isu derma yang melibatkan Najib itu.
Mereka mengakui bahawa walaupun Najib dilihat dapat mengukuhkan kedudukannya dalam parti, sekurang-kurangnya sehingga PRU 14 akan datang, hakikatnya UMNO menjadi semakin lemah dan dicemuh di mana-mana kerana wang derma itu.
Dalam keadaan ini, pihak yang paling terbeban ialah pemimpin UMNO di peringkat akar umbi kerana mereka sendiri kadangkala tidak dapat menjelaskan atau berhujah mengenai tafsiran wang derma tersebut dalam ertikata yang sebenarnya, lebih-lebih lagi bila wang tersebut dimasukkan ke dalam akaun peribadi.
Lebih sukar mereka berhujah kerana Najib sendiri menafikan pada peringkat awalnya dan mengancam untuk menyaman akhbar perniagaan The Wall Street Journal yang mendedahkannya, kemudian tiba-tiba diikuti dengan penyingkiran Peguam Negara dan tekanan kepada SPRM yang sedang menjalankan siasatan.
Maknanya, berakhirnya perhimpunan UMNO baru-baru ini hanya memberi kegembiraan kepada Najib kerana dapat mengukuhkan lagi kedudukannya, tetapi tidak kepada pemimpin parti di peringkat bawahan dan pertengahan yang akan terus bergelut kesukaran dalam mempertahankan parti.
Semua pemimpin UMNO kini tiada pilihan selain terus memberi sokongan dan mempertahankan Najib kerana itulah kehendak perhimpunan baru-baru ini, walaupun beliau ternyata seorang pemimpin yang makin merudum dan dipertikaikan secara peribadi oleh majoriti rakyat.
Tidak seperti Perdana Menteri dan Presiden UMNO sebelum-sebelum ini yang hanya dipersoal kerana kepimpinannya, Najib sebaliknya dipertikai kerana kedua-duanya sekali – kepimpinan dan perbuatan peribadi yang sukar diterima dan kemudian parti diminta menanggung bebannya.
Dengan berlabuhnya perhimpunan tahun ini menambahkan banyak lagi persoalan mengenai harapan kemenangan dalam pilihanraya akan datang dan bagaimana untuk mengembalikan keyakinan rakyat. Semunya tergantung dengan tidak ada sesiapa yang dapat memberi jawapan yang tepat dan pasti.
Lebih ramai yang yakin dengan kekalnya Najib dan keputusan perhimpunan terus memberi sokongan, bermakna semakin tipis harapan UMNO dan BN untuk mengekalkan kuasanya.
Keyakinan mereka ialah kalau bukan Najib ditampuk kuasa, separuh beban UMNO dan BN dalam berhadapan dengan rakyat sudah dapat dikurangkan.
Perdamaian Najib dengan Muhyiddin juga dilihat tidak mampu menyumbang apa-apa dari segi menambahkan sokongan rakyat. Ia hanya memberi lebih keuntungan kepada Najib saja, bahkan jika berdamai lebih merosakkan reputasi Muhyiddin di mata rakyat.
Jika majoriti rakyat sekarang ini lebih merasakan Najib adalah “malapetaka” kepada negara, pemimpin akar umbi UMNO secara diam-diam pula merasakan beliau adalah “beban” yang semakin berat untuk digalas.
Makin Najib disokong dan dipertahankan oleh pemimpin atasan yang berjawatan dan berkepentingan atau melalui perhimpunan agung yang hanya diwakili oleh 12 perwakilan daripada setiap bahagian, pemimpin peringkat pertengahan dan bawahan ini semakin merasakan rapuhnya kedudukan UMNO di  kalangan rakyat. (SH 15/12/2015).

0

0

votes
Article Rating
Kongsikan artikel ini


YANG MANA SATU 'GENTLEMAN' NAJIB?

Sehingga ini tidak ternampak tanda-tanda Tun Mahathir Mohamad mahu  mengendur atau ingin mengalah daripada terus mendesak pengunduran Najib Razak sebagai Perdana Menteri.
Dalam catatan terbarunya di blog chedet yang mengulas mengenai ucapan penggulungan Najib dalam Perhimpunan Agung UMNO baru-baru ini, beliau sekali lagi mencadangkan Perdana Menteri hanya akan dilihat “gentleman” dan berjiwa besar jika sedia meletakkan jawatannya.
Daripada isu gagal mentadbir negara, 1MDB, derma RM2,600 juta, kejatuhan ringgit,  masa depan yang lebih baik untuk negara, kemungkinan kalah dalam PRU 14 dan berbagai lagi, solusinya bagi Tun Mahathir ialah hanya dengan perletakan jawatan Najib saja.
Barangkali sudah beratus kali gesaan dan desakan pengunduran Najib dilakukan oleh Tun Mahathir sejak beliau menarik balik sokongannya lebih setahun yang lalu.
Berdasarkan kekentalan jiwa dan semangat melawannya pula, pasti Tun Mahathir akan terus menekan Najib dengan gesaan meletakkan jawatan itu, tidak kira apa pun tindakan yang akan dikenakan kepadanya.
Tetapi di ketika yang sama, Ketua Polis Negara, Khalid Abu Abu Bakar juga mengumumkan siasatan terhadap Tun Mahathir berhubung kenyataannya yang mendakwa pemimpin UMNO mengambil rasuah daripada Najib, sedang dikemaskini dan akan disiapkan tidak lama lagi.
Kata beliau, pihaknya sekarang sedang berbincang dengan Peguam Negara dan siasatan dijangka siap dalam waktu yang terdekat ini.
Apakah nasib Tun Mahathir dalam kes ini?
Mungkinkah beliau akan didakwa di mahkamah atas tuduhan fitnah? Apakah apabila didakwa di mahkamah nanti, Tun Mahathir akan berhenti mendesak pengunduran Najib atau beliau menjadi semakin agresif lagi?
Makin selamat atau makin bergoyangkah kedudukan Najib selepas tindakan mengheret Tun Mahathir ke mahkamah itu?
Di sebalik banyak persoalan terus terapung tanpa jawapan jika kerajaan benar-benar nekad untuk mengambil tindakan terhadap Tun Mahathir, kepercayaan umum ialah ia sukar dipisahkan daripada kaitannya dengan gesaan serta desakan berterusan bekas Perdana Menteri itu yang mahukan Najib berundur daripada jawatannya.
Adakah Tun Mahathir akan diambil apa-apa tindakan jika dalam membuat dakwaan ada pemimpin UMNO mengambil rasuah itu, beliau dalam masa yang sama masih menyokong dan berdiri teguh mempertahankan Najib?
Daripada sekian ramai ahli UMNO dan rakyat Malaysia yang meluahkan perasaan perlunya Najib meletakkan jawatan, kenapa hanya Tun Mahathir dijadikan sasaran?
Dalam tulisan terbaru di blognya, Tun Mahathir nyata amat menyedari perkara itu dengan menulis, “Sekarang Zahid sebagai Timbalan Perdana Menteri dan Menteri Dalam Negeri akan berusaha untuk saya disoal lagi oleh polis kerana ucapan-ucapan dan tulisan saya dalam blog. Di bawah undang-undang apakah yang saya hendak disoal?
“Menegur Presiden Parti atau Perdana Menteri bahkan mendesak supaya PM letak jawatan tidak salah dalam negara demokratik. Kenapa daripada ribuan rakyat yang meminta Najib undur (sepanduk oleh penonton bolasepak Kedah VS Selangor yang menyuruh Najib letak jawatan) saya sahaja yang hendak disoal oleh polis? Prinsip keadilan berkehendakan undang-undang dikuatkuasakan kepada semua orang tanpa diskriminasi.”
Dalam semua keadaan itu, tidak dinafikan bahawa mengambil tindakan terharap Tun Mahathir akan membuakkan lagi sokongan dan simpati rakyat terhadapnya.
Namun, jika didapati tiada kes pula, ia bukan saja suatu kemenangan kepada Tun Mahathir, bahkan mungkin lebih bertali arus dan sesiapa saja jadi tambah berani meminta Najib meletakkan jawatan.
Meletakkan jawatan demi menyelamatkan parti adalah “gentleman”, tetapi di sisi kelompok yang lain berani bertindak terhadap Tun Mahathir juga adalah sikap “gentleman”.
Yang selebihnya mungkin mengatakan tidak menggunakan undang-undang dan berlawan secara politik dengan Tun Mahathir turut memperlihatkan sikap “gentleman” Najib.
 “Gentleman”  manakah jadi pilihan Najib? (SH 16/12/2015).

0

0

votes
Article Rating
Kongsikan artikel ini


KETUA CAWANGAN TERUS BANGKIT

Malam semalam lima Ketua UMNO Cawangan dalam Bahagian Gombak tampil menuntut Najib Razak meletakkan jawatan atas keyakinan imej buruknya sebagai Perdana Menteri lebih memungkinkan parti ditolak rakyat dan menerima kekalahan dalam PRU 14 nanti.
Lima cawangan terbabit ialah Delima Lembah Keramat, Taman Melawati, Kampung Kemensah Hilir, Jelatek Permai dan Lake View, Batu Caves.
Kemunculan lima cawangan ini adalah susulan langkah yang sama yang telah diambil oleh rakan-rakan mereka dari Teluk Kemang, Sepang, Puchong, beberapa cawangan di Johor dan lain-lain lagi sebelum ini.
Yang menariknya, keberanian lima cawangan dari Gombak ini  hanya beberapa hari saja selepas 9 Ketua UMNO Cawangan Teluk Kemang diambil tindakan penggantungan selama enam tahun oleh Lembaga Disiplin UMNO kerana membuat desakan yang sama.
Sama ada bakal menerima nasib yang sama atau sebaliknya, mereka nampaknya sudah sedia menghadapi segala kemungkinan dipecat atau digantung keahlian daripada UMNO.
Siapa dan berapa banyak cawangan lagi akan berani bangkit selepas ini?
Dikhabarkan lebih banyak cawangan daripada bahagian-bahagian seluruh negara akan tampil satu demi satu mahukan Najib berundur daripada jawatannya secara berperingkat-peringkat tidak lama lagi.
Apakah semua mereka  akan diambil tindakan disiplin seperti rakan-rakan di Teluk Kemang juga?
Akhirnya, tidak tertekankah Najib dengan perkembangan ini dan masih mampukah beliau mengepalai UMNO dan BN memenangi pilihanraya dalam keadaan sebegitu? (SH 17/12/2015).

0

0

votes
Article Rating
Kongsikan artikel ini


SEMOGA BERBAHAGIA HINGGA KE ANAK CUCU


KERJASAMA UMNO DENGAN PAS LEBIH UNTUK SURVIVAL NAJIB

Sehingga kini Najib Razak adalah satu-satunya Perdana Menteri yang dikenalpasti paling banyak melakukan tawaran kerjasama politik kepada pelbagai pihak dalam negara ini.
Kepada pengundi bukan Melayu, beliau pernah menawarkan kerjasama melalui slogan 1Malaysia dan ” I help you, you help me” tetapi kedua-duanya gagal membuahkan hasil di mana sebaik saja keputusan PRU 13, kekecewaan Najib dapat dirasakan apabila menyifatkannya sebagai tsunami Cina.
Najib juga menawarkan kerjasama lebih khusus kepada pengundi India melalui hubungan dengan Hindraf dan kemudian melantik pemimpin utamanya sebagai timbalan menteri untuk menjaga kepentingan kaum itu.
Hubungan itu juga berakhir dengan kekecewaan sehingga P Waythamoorthy meletakkan jawatannya dan kembali menjauhkan diri daripada Najib kerana berpendapat banyak janji-janji yang diluahkan tidak ditepati.
Dalam Perhimpunan Agung UMNO baru-baru ini, setelah memecat Muhyiddin Yassin dan Shafie Apdal daripada kerajaan berkaitan isu 1MDB dan derma RM2,600 juta yang diterimanya serta membelasah semua pengkritiknya, di majlis penggulungannya beliau menghulurkan salam perdamaian dengan alasan demi perpaduan dan pengukuhan parti.
Di dalam perhimpunan itu juga, Najib menawarkan salam kerjasama dengan Pas yang selama ini dimusuhinya. Semalam pula dalam majlis alumni Al Azhar yang turut dihadiri oleh Presiden Pas, Hadi Awang di mana kedua-duanya berpakaian sedondon baju Melayu berwarna merah jambu, Najib sekali lagi menawarkan kerjasama sambil memetik ayat-ayat suci Al Quran, surah 103 Ali-Imran yang menekankan mengenai perpaduan dan berpegang kepada tali Allah.
Dalam konteks kononnya berjiwa besar ingin berdamai dengan pengkritiknya dalam UMNO dan kemudian menawarkan pula kerjasama dengan Pas, yang mana satukah menjadi  keutamaan Najib – mencari perdamaian dalam UMNO atau bekerjasama dengan Pas?
Apakah dengan menyatakan ingin berdamai itu, Muhyiddin dan Shafie akan terus dikekalkan kedudukannya  dalam UMNO atau kedua-duanya tetap akan disingkirkan selepas ini?
Tanpa menunjukkan tanda-tanda susulan mahu berdamai dengan musuh dan pengkritiknya dalam UMNO, apakah kerjasama dengan Pas hanya sebagai “galang ganti” untuk memudahkan tindakan diambil diambil terhadap Muhyiddin dan Shafie?
Salam kerjasama yang dihulurkan Najib kepada Pas dengan menggunakan alumni Al Azhar dan mungkin turut sama melalui peranan Nasharuddin Mat Isa, bekas Timbalan Presiden Pas yang kini diberikan jawatan CEO Yayasan Kesederhanaan Global, kini pantas disambut dengan tertubuhnya sebuah jawatankuasa ke arah itu.
Terlihat seolah-olah ingin cepat benar kerjsama itu mahu dijadikan kenyataan.
Kerjasama ini, walaupun sekali imbas memperlihatkan keinginan lebih di pihak Najib, tetapi tidak dinafikan Pas juga memerlukannya demi masa depan dan kepentingan politiknya.
Walaupun Najib kelihatan semakin kuat dalam UMNO, tetapi perselisihannya dengan Tun Mahathir, Muhyiddin dan Shafie membuatkan parti itu semakin jauh di hati rakyat. Rakyat lebih melihat isu 1MDB dan derma RM2,600 juta yang dibangkitkan oleh ketiga-tiga pemimpin itu terlalu banyak kebenaran yang sukar dinafikan.
Berbaik dan bekerjasama dengan Pas mungkin menjadi pertimbangan Najib untuk terus menjarakkan diri dan “berkerat rotan”  dengan Tun Mahathir, Muhyddin dan Shafie dengan keyakinan bahawa kerjasama itu mampu mendatangkan sokongan rakyat yang lebih melimpah kepada pengekalan kuasanya.
Jika tidak bermasalah dengan Tun Mahathir, Muhyiddin dan Shafie, apakah mungkin salam kerjasama kepada Pas itu dihulurkan oleh Najib?
Pas pula baru saja berpecah dengan kumpulan progresif dan kehilangan bekas Timbalan Presidennya, Mohamad Sabu serta lain-lain pemimpin yang merupakan aktivis dalam parti itu. Walaupun Pas kelihatan masih utuh, tetapi akibat perpecahan dan penubuhan Amanah, sokongan rakyat kepadanya juga berkurangan khususnya di kalangan profesional dan pekerja sektor awam serta swasta.
Dengan bekerjasama dengan UMNO, Pas sebagai sebuah parti politik, tidak lain keinginannya selain berharap dapat mengekalkan pengaruh dan kuasanya di negeri-negeri tertentu.
Hakikatnya, kerjasama ini ditawarkan dan disambut ketika kedua-duanya, UMNO dan Pas sedang bermasalah dari segi sokongan rakyat.
Tetapi yang paling mendapat manfaat daripada kerjasama itu ialah Najib sendiri. Dengan Pas yang diomong-omongkan berlabel Islam pun sedia berbaik dengannya, Najib kini secara langsung dapat “menyucikan” dirinya daripada isu wang RM2,600 juta yang masuk ke akaun peribadinya itu.
Sekarang ini bukan saja Haji Hadi tidak melhat isu wang itu sebagai hal besar kepada Najib yang tiba-tiba bergelar bilionaire, malah pemimpin, ahli dan penyokong Pas pun turut kurang kedengaran bercakap mengenainya seolah-olah memasukkan wang besar ke poket sendiri ketika berjawatan besar adalah amalan yang sudah tidak berbangkit lagi dari segi salah benar atau halal haramnya.
Sudah pasti selepas ini Najib tidak lagi bercakap mengenai 1Malaysia atau “I help you, you help me” kepada bukan Melayu. Lidahnya akan lebih petah bercakap mengenai jiwa Melayu, perpaduan Islam, kabilah, malah mungkin petikan terjemahan Al Quran yang bersesuaian turut semakin kerap diungkapkan.
Bekerjasama dengan Pas bukan saja untuk memudahkan Najib bertindak terhadap musuh-musuhnya dalam UMNO sambil dapat “menyucikan”  dirinya, malah PRU 14  juga bakal memperlihatkan pengundi Melayu akan menjadi keutamaan baru setelah bukan Melayu mengecewakannya dalam PRU 13 lalu. (SH 18/12/2015).

0

0

votes
Article Rating
Kongsikan artikel ini


UMNO, PAS PERLU BUAT REFERENDUM SEBELUM JALIN KERJASAMA

Antara UMNO dengan Pas,  parti manakah  yang ingin sangat untuk bekerjasama?
Antara Najib Razak dengan Hadi Awang pula, siapakah yang paling mahu jalinan  kerjasama itu?
Siapakah yang lebih mendapat manfaat jika kerjasama itu menjadi kenyataan – Najib dan UMNO atau Hadi dan Pas?
Adakah kedudukan Melayu dan Islam benar-benar mendapat untung daripada kerjasama itu?
Barangkal soalan-soalan diatas adalah pertanyaan lazim mengenai kerjasama UMNO dengan Pas yang sedang hangat diperkatakan ketika ini.
Walaupun mungkin  ramai yang mengatakan Najib yang lebih ke depan penonjolannya dari segi inginkan kerjasama itu, terutama bagi menyelamatkan survival politiknya, terdapat juga sebilangan yang lain menyatakan bahawa Pas juga perlukan kepada kerjasama tersebut untuk masa depannya.
Dalam konteks Najib dan UMNO, keperluan kepada kerjasama itu sangat mudah difahami berikutan serangan daripada Tun Mahathir Mohamad yang berterusan sejak sekian lama dan pelbagai isu yang melanda negara lebih memungkinkan parti itu bakal kehilangan kuasanya dalam pilihanraya akan datang ini.
Berdasarkan perkembangan semasa, hanya dengan menjalin kerjasama bersama Pas sahajalah yang memungkinkan Najib dan UMNO boleh terus kekal menggenggam kuasa.
Bagi Pas pula, perlunya kerjasama ini hanya dilihat untuk memulihkan imejnya yang berpecah dengan kumpulan progresif sehingga tertubuhnya Amanah dan juga berikutan keputusannya tidak mahu menyertai Pakatan Harapan yang ditubuhkan bagi menggantikan Pakatan Rakyat.
Hadi yang kepimpinannya paling dipertikaikan sejak kebelakangan ini sekurang-kurangnya dapat menunjukkan kepada musuh-musuhnya bahawa Pas yang diterajuinya masih lagi menjadi buruan dalam penentuan kuasa dalam negara ini.
Cuma, dalam konteks keuntungan kepada Melayu dan Islam yang masih kedengaran pertikaiannya di mana-mana. Sementara ada yang mengatakan kerjasama itu akan melonjakkan maruah Melayu dan Islam, pihak lain agak skeptikal dengannya sambil menyatakan ia sesuatu yang masih kabur lagi.
Bagaimanapun, mahu tidak mahu, UMNO dan Pas mesti menyedari bahawa kerjasama ini adalah perkara besar kepada kedua-dua parti tersebut.
Ia bukan perkara main-main kerana implikasinya kepada kedua-dua pihak juga bukan sedikit.
Paling tidak, implikasinya kepada UMNO yang perlu diambilkira ialah dari segi penerimaan ahli di peringkat bawahan, hubungan dengan parti-parti komponen bukan Melayu dalam BN, kesannya kepada senario politik di Sabah dan Sarawak serta dari segi pembahagian kerusi dalam pilihanraya.
Kepada Pas, selain penerimaan ahli peringkat bawahan dan pembahagian kerusi dalam pilihanraya, kerjasama dengan UMNO tentunya membawa kesan yang sama kepada tahaluf siyasinya dengan PKR di Selangor sekarang ini.
Pas menolak untuk menyertai Pakatan Harapan kerana tidak sebulu dengan DAP dan Amanah, tetapi dalam masa yang sama kekal meneruskan pakatan kerjasamanya dengan PKR di Selangor.
Apakah jika memilih untuk “cium mulut” dengan UMNO, Pas sudah sedia berundur daripada semua kedudukan dalam kerajaan negeri pimpinan Azmin Ali, daripada jawatan Exco, jawatan di pelbagai anak syarikat GLC hinggalah ke peringkat ketua kampung yang sedang dipegangnya?
Dalam hal ini, untuk membolehkan kerjasama itu benar-benar konkrit dan bukan merupakan keputusan pihak atasan semata-mata, adalah wajar UMNO dan Pas mengadakan referendum di kalangan ahli-ahlinya atau setidak-setidaknya mengadakan perhimpunan khas untuk mendapat persetujuan mengenainya.
Selain implikasi-implikasi yang disebutkan itu, harus juga disedari bahawa perbalahan politik antara UMNO dengan Pas bukan sekadar berbeza ideologi dan berebut kuasa semata-mata, tetapi rentetannya turut merebak sehingga adanya perpecahan dalam keluarga, kampung, surau, masjid dan di satu peringkat turut melibatkan tuduh-menuduh dari segi akidah.
Dari segi tekanan dan mangsa kuasa, bukan sedikit pula yang menderita, teraniaya dan sengsara, malah ada yang sehingga kehilangan nyawa.
Lantaran itu, kalau pun perlu sangat untuk UMNO dan Pas bekerjasama bagi menyesuaikan dengan keperluan serta realiti semasa, keputusannya tidak harus hanya melibatkan peringkat atasan saja dan memangsakan ahli serta penyokong di peringkat bawahan. (SH 19/12/2015).

0

0

votes
Article Rating
Kongsikan artikel ini


APA SUDAH JADI DENGAN LADANG ANGGUR SENDAYAN, NEGERI SEMBILAN?

Beberapa tahun dahulu, menjadi perbualan umum mengenai kewujudan sebuah ladang anggur di kawasan Sendayan, Negeri Sembilan yang dikenali sebagai Anggur Sendayan Fruit Farm.
Bagi yang biasa melalui kawasan Sendayan untuk ke Port Dickson, tentu tidak asing melihat sebuah kawasan bukit di tepi jalan yang dijadikan ladang tanaman itu sambil tertera tulisan besar “Anggur Sendayan Valley” di lerengnya.
Dikhabarkan terdapat kira-kira 6,000 pokok anggur ditanam di ladang itu, selain tanaman lain seperti buah nona, jambu, mangga, mata kucing, laici dan lain-lain lagi.
Ia bukan saja menjadi ladang anggur pertama di Negeri Sembilan, bahkan juga di Malaysia.
Ramai yang teruja dengan projek itu memandangkan cuaca panas negara kita sedangkan diketahui umum anggur lebih sesuai dengan cuaca Mediterranean dan sejuk saja.
Projek tanaman anggur itu diusahakan di sebuah kawasan bukit seluas kira-kira 10 hektar oleh sebuah syarikat swasta, A-Winn Global Market Sdn Bhd yang mendapat kerjasama Kerajaan Negeri Sembilan, pimpinan Menteri Besar, Mohamad Hassan.
Dalam masa yang sama, ladang anggur itu juga turut dijadikan kawasan tarikan pelancong di mana orangramai boleh mengunjunginya dengan bayaran masuk RM5.00 bagi dewasa dan RM3.00 bagi kanak-kanak.
Tetapi apa sudah sudah jadi dengan ladang itu sekarang ini?
Sejak beberapa bulan lalu, ia seolah-olah terbiar dan sudah dipenuhi semak samun saja?
Tiada lagi kelihatan sebarang aktiviti di ladang itu, pintu pagarnya pula sentiasa berkunci dan semak samun yang kian meninggi hampir menenggelamkan semua pokok-pokok tanamannya.
Tulisan “Anggur Sendayan Valley” di lereng bukit turut sudah tenggelam di sebalik semak samunnya.
Di sekeliling ladang pula rancak dibina rumah-rumah kediaman dan bangunan kedai, malah tidak berapa jauh daripada ladang anggur itu sedang dibangunkan kem tentera udara yang dipindahkan daripada Sungai Besi, Kuala Lumpur.
Tanah kem tentera Sungai Besi yang ada sekarang sudah menjadi milik 1MDB dan dirancang untuk dibangunkan dengan nama Bandar Malaysia.
Apakah ladang anggur itu gagal dan sudah ditutup sekarang ini?
Kenapa dibiarkan semak samun meninggi sehingga menyakitkan mata pemandu yang lalu-lalang di kawasan itu?
Atau adakah bukit di mana terletaknya ladang anggur itu hanya menunggu masa saja untuk ditarah dan dibangunkan dengan rumah kediaman dan bangunan komersial seperti kawasan sekelilingnya juga? (SH 20/12/2015)
Tulisan “Anggur Sendayan Valley” pun tidak kelihatan lagi kerana dipenuhi semak samun.
Pokok anggur tidak lagi kelihatan, manakala pokok-pokok lain terbiar begitu saja.
Pintu pagar  sentiasa berkunci dan jalan masuk pula mula dipenuhi rumput liar.
Inilah papan tanda ladang anggur yang turut lusuh dan terbiar.

0

0

votes
Article Rating
Kongsikan artikel ini


SABARLAH TOK HIM, UMNO TENGAH SYOK MENGGODA PASANGAN BARU….

Kesian Ibrahim Ali dan Perkasa, mereka nampaknya semakin dipinggirkan oleh UMNO sekarang ini.
Walaupun seringkali menyatakan tidak memihak kepada mana-mana parti, tetapi umum mengetahui kecondongan aliran NGO itu, malah majoriti ahlinya adalah anggota UMNO.
Dalam pilihanraya lalu pula, Perkasa secara terbuka menyokong UMNO dan Ibrahim Ali sendiri diberi laluan bertanding sebagai calon Bebas yang disokong parti itu di Pasir Mas.
Sebab itu, Ibrahim Ali atau Tok Him nampak begitu kecewa dengan ketidakhadiran pemimpin UMNO dalam persidangan tahunannya kali ini yang diadakan di Pusat Islam dan dirasmikan oleh bekas menteri, Sanusi Junid.
Kekecewaan bekas Ahli Parlimen Pasir Mas itu dapat dirasakan apabila beliau menyindir kegagalan wakil  UMNO hadir ke persidangan tahunan Perkasa ini, meskipun dijemput melalui undangan secara pos dan “by hand”, mungkin disebabkan pemimpinnya sibuk dengan persiapan menyambut Krismas.
Aduhh…makan dalam sindiran Tok Him kali ini!!
Mengaitkan sebuah parti politik Melayu dan Islam yang sarat dengan ungkapan wassatiyah dan maqasid syariah dengan sambutan Krismas barangkali agak keterlaluan, tetapi ia sebenarnya lebih menggambarkan kesal hati dan kekecewaan Tok Him yang amat dalam terhadap UMNO.
Tetapi Tok Him, bersabarlah  dan jangan kecil hati dengan ketidakhadiran pemimpin UMNO itu.
UMNO mungkin tidak lagi memandang atau memberi banyak perhatian kepada Perkasa sekarang ini kerana sedang sibuk dengan urusan “menggoda”  Pas untuk dijadikan rakan kerjasamanya yang baru.
Bak orang sedang “jatuh cinta” dan “gila menggoda” pasangan baru, tentulah buah hati  lama sudah tidak diberi perhatian lagi.
Ia adalah perkara normal serta lumrah dan Tok Him tidak sepatutnya terlalu kecewa.
UMNO juga mungkin tidak hadir kerana tahu pemimpin Pas sudah menghadiri persidangan Perkasa itu dan merasakan tidak perlu untuk turut sama hadir.
Lagi pula, agak belum sesuai lagi UMNO dan Pas untuk tampil bersama di khalayak umum – maklumlah bertunang belum, nikah juga belum.
Di waktu yang sama, tidak mustahil UMNO beranggapan kehadiran Pas, yang sedang “digoda”  untuk menjadi pasangannya, boleh disekalikan sebagai mewakili kehadirannya juga.
Maknanya, Pas hadir macam UMNO hadir, di lain kali mungkin UMNO hadir mewakili Pas pula.
Apa pun, sabar dan janganlah kecil hati Tok Him…kalau orang dah tak suka, macam tak biasa….intai-intailah mencari pasangan baru juga. (SH 20/12/2015).

0

0

votes
Article Rating
Kongsikan artikel ini


DUA-DUA POYO

Cuba kita amati dengan teliti kenyataan sepupu Najib Razak, Hishammuddin Hussein mengenai kerjasama UMNO dan Pas yang sedang hangat diperkatakan sekarang ini.
1 – Pas digesa berfikir lebih daripada pertimbangan politik dalam mewujudkan kerjasama dengan UMNO sekiranya mahu memartabatkan Islam.
2 – Menolak dakwaan parti Melayu itu (UMNO) terlalu inginkan kerjasama, sebaliknya berkata usaha tersebut adalah untuk kebaikan umat Islam negara ini.
3 – Hal berkaitan ummah tidak kira siapa yang mulakan perjumpaan tetapi siapa yang betul ikhlas dan tidak ada pertimbangan lain.
Agak menghairankan apabila Hishammuddin mahu Pas berfikir hanya tentang Islam dan bukan semata-mata pertimbangan politik mengenai kerjasama itu, tetapi sedarkah beliau Najib Razak memulakan langkah ke arah itu adalah semata-mata kerana pertimbangan politik, bukannya ada kena mengena dengan Islam pun?
Jika tiada tekanan dan gelora yang sedang dihadapinya dalam UMNO, apakah mungkin Najib mahu membuka ruang kerjasama dengan Pas?
Bolehkah sesuatu yang dimulakan dengan niat politik tetapi berselindung di sebalik Islam, tetapi kemudian mahukan Pas mengenepikan faktor politik dan hanya memikir tentang Islam saja?
Tahukah Hishammuddin bahawa Pas juga adalah parti politik dan tindakan parti itu menyambut salam kerjasama yang dihulurkan Najib juga adalah  kerana faktor politik, lantaran masalah yang dihadapi parti itu bersama lain-lain parti pembangkang dalam Pakatan Harapan serta kerana perpecahan sehingga wujudnya Amanah?
Ketika Pas tidak berpecah dan hubungannya dengan parti-parti lain tidak bermasalah, cuba selak kembali helaian sejarah lama, apakah jawapan parti itu bila diajak untuk bekerjasama?
Jika kedua-duanya, UMNO dan Pas tidak menghadapi masalah masing-masing, mungkinkah wujud keinginan untuk bekerjasama itu?
Semua orang sedar, termasuk makcik Felda, pakcik kedai kopi dan lebai surau sekali pun, bahawa kerjasama yang ingin dijalinkan itu tidak lain hanyalah semata-mata kerana faktor politik.
Islam hanyalah semata-mata modal untuk diperdagangkan bagi menghalalkan kerjasama yang mahu dibina. Yang memulakan langkah menggunakan nama Islam, yang menyambut langkah juga menggunakan Islam.
Kalau benar kerana Islam dan bukan politik, kenapa baru sekarang ingin bekerjasama? Dulu kenapa UMNO menolak Pas manakala Pas pula lebih sanggup mendakap DAP berbanding UMNO?
Oleh kerana masing-masing ada niat politik dalam kerjasama itu, janganlah Hishammuddin, mentang-mentang sepupu dengan Najib, cuba berlagak suci dengan meminta Pas mengenepikan faktor politik dan hanya berfikir tentang Islam.
Hakikatnya, kedua-duanya berfikir tentang politik. Niat, tujuan, matlamat dan segala-galanya, baik kepada UMNO mahupun Pas, hanya kerana politik dalam kerjasama yang sedang mahu diwujudkan itu.
Terimalah hakikat bahawa UMNO dan PAS sama-sama sedang bermain politik sekarang ini. Kenyataan Hishammuddin yang meminta Pas tidak memikir soal politik dan seolah-olah UMNO saja boleh berpolitik turut menunjukkan tanda-tanda ada niat lain di sebaliknya.
Dalam Hishammuddin cuba menafikan dakwaan bahawa UMNO yang terlalu inginkan kerjasama itu sambil mengatakan ia adalah untuk kebaikan Islam, siapa sebenarnya yang beliau hendak “temberang”  dan kaburi dalam hal ini?
Sama ada Islam mendapat kebaikan atau tidak, ia masih subjektif sifatnya tetapi yang pasti objektifnya  ialah untuk kebaikan Najib demi mengekalkan kedudukannya.
Setelah dapat mengekalkan kuasanya nanti, belum tentu juga Islam akan lebih dimartabatkan di negara ini atau perlaksanaan hukum-hukum Islam menjadi bertambah baik daripada sekarang, namun keuntungan dari segi kedudukan peribadi Najib dan lain-lain pemimpin UMNO termasuk Hishammuddin, sudah pasti  terjamin.
Naib Presiden UMNO itu juga mengatakan hal berkaitan ummah tidak kira siapa yang lebih dulu memulakan, tetapi siapa yang ikhlas dan tiada pertimbagan lain mengenainya.
Kahkahkah….sekali lagi, benarkah Najib dan UMNO yang memulakan langkah ke arah kerjasama dengan Pas itu kerana betul-betul ikhlas dan tidak ada pertimbangan lain dalam hati?
Walaupun sepupu, dalam keinginan mahu mempertahankan Najib, Hishammuddin tidak seharusnya lupa bahawa Tuhan mengetahui gerak hati dan niat semua umatnya, bahkan manusia juga boleh membuat tafsiran berdasarkan perlakuan, percakapan dan masalah-masalah yang sedang dihadapi oleh seseorang itu.
Jangan terlalu bermain dengan kata-kata untuk melindungi sesuatu yang sebenarnya tidak sukar dibaca niat, tujuan dan matlamatnya. Budak-budak muda yang pertama kali mengundi akan melihat sikap begitu tidak lebih sebagai  “poyo”, tambahan pula Hishammuddin berlatarbelakangkan pendidikan guaman yang tentunya lebih arif dari segi niat, pembuktian, hujah percakapan dan sebagainya.
Sama seperti Najib yang memulakan langkah kerjasama dengan Pas bersandarkan hujah-hujah yang dianggap “poyo” seolah-olah begitu memikirkan soal perpaduan Melayu dan Islam dengan antara lain memetik ayat-ayat terjemahan Al-Quran, Surah Ali-Imran yang meminta berpegang kepada tali Allah sedangkan tali dalam UMNO yang sedang dipimpinnya pun berselirat serta banyak yang putus, sang sepupu juga nampaknya sama “poyo” dalam mempertahankan abang sepupunya itu. (SH 21/12/2015).

0

0

votes
Article Rating
Kongsikan artikel ini